Кальцийга творогдан ҳам бойроқ бўлган 5 маҳсулот - Zamin.uz\n12:09 / 27.09.2020\nКальций инсон организми учун энг муҳим элементлардан ҳисобланади. Унинг етишмаслиги оқибатида суяклар чиқиши, синиши, тиш мўртлашиши кузатилиши мумкин.\nБодом, бошқа ёнғоқларга қараганда энг кўп миқдордаги кальцийни ўз ичига олади. 100 гр бодомда кунлик меъёрнинг 30 фоизи, яъни 266 мг кальций бўлади. Бундан ташқари ушбу маҳсулот фойдали ёғлар, оқсил ва E витамини ҳамда клетчаткаларнинг ҳам кони. Таркибидаги магний сабаб бодом истеъмол қилгандан кейин қон босими тушади.\nКунжут кальцийга бодомдан ҳам бойроқ ҳисобланади. Уни кундалик истеъмол қилиш организмдаги кальций етишмовчилигини қоплаб, ичакларни соғломлаштиради ҳамда гормонлар миқдорини назорат қилади. 1 ош қошиқ кунжутда 11 мг рух бўлади.\nДонли маҳсулотларнинг барчаси айниқса оқ ловия ва ясмиқ (чечевица) оқсил, кальций ва клетчатка ҳамда микроэлементларнинг манбайи. Бундан ташқари донли маҳсулотлар қондаги «ёмон» холестеринни камайтириб, қандли диабетга чалиниш хавфини олдини олади.\nЯшил сабзавот ва кўкатлар\nКарам, кўкатларнинг 25 граммида кунлик кальций меъёрининг 35 фоизи бўлади. Бироқ оксалатлар кальцийни организмга сингишига қаршилик қилади. Карам, шивит ва петрушка эса оксалати кам бўлган маҳсулотлар саналади.\nБошқа қуритилган маҳсулотларга нисбатан анжирда кальций кўпроқ бўлади. Шунингдек, клетчатка ва антиоксидантлар, калий ҳамда К витаминини ҳам ўз ичига олади. 100 грамм қуритилган анжирда кунлик истеъмол қилиниши керак бўлган кальций меъёрининг 16 фоизи бўлади. “Замин” янгиликларини “Facebook”да кузатиб боринг\n5-07-2020, 21:38, Ҳаёт тарзи\n31-03-2018, 21:42, Ҳаёт тарзи


16:40 / 18.11.2016\nТуркия президенти Ражаб Тойиб Эрдўған Самарқандда Ўзбекистон президенти вазифасини бажарувчиси Шавкат Мирзиёев билан учрашуви вақтида уни Туркияга таклиф этди.\n«Биз сизнинг ташрифингиздан мамнун бўлар эдик. Бу биз учун муҳим аҳамиятга эга бўлади», дея Эрдўғаннинг сўзларини келтирган Anadolu агентлиги.\nТуркия президенти барча соҳаларда икки томонлама ҳамкорликни кенгайтириш зарурлигини қайд этиб ўтган.\nЭрдўған Ўзбекистоннинг биринчи президенти Ислом Каримовнинг вафоти муносабати билан ўзбек халқига ҳамдардлик билдирган.\n«Ўша вақтда мен Хитойда иш бошлаган G20 саммитида эдим ва шу сабаб дафн маросимига кела олмадим. Дафн маросимида мамлакатимиз номидан Бош вазир ёрдамчиси Туғрул Туркеш иштирок этди. Бугун мен марҳум Ислом Каримов қабрини зиёрат қилдим. Яна бир карра Ислом Каримовни Аллоҳ раҳматига олишини сўрайман ва ўзбек халқига ўз таъзиямни билдириб қоламан», деган туркияликлар етакчиси.\nУ октябрь ойида Туркия ТИВ раҳбарининг Тошкентга ташрифи вақтида икки томон ўртасидаги алоқаларни мустаҳкамлашга қаратилган «йўл харитаси» ишлаб чиқилиши юзасидан муҳокамалар ўтказилганини қайд этиб ўтган.\n«Шу масала юзасидан Ўзбекистон томони таклифини кутиб қоламиз. Умид қиламизки, қисқа вақт ичида томонлар келишувга эришади», - дея қайд этган Эрдўған.\nТуркия раҳбари Ўзбекистоннинг миллий тарихи ва анъаналарини эътироф эта туриб, бу давлатнинг иқтисодий ва сиёсий жиҳатдан янада юксалишига ишонч билдириб ўтди.\nЭрдўған 4 декабрь куни бўлиб ўтадиган Ўзбекистон Республикаси Президенти сайловида Шавкат Мирзиёевга омад тилаб, унинг номзодини қўллаб-қувватлашини таъкидлаган.


Польша ҳукумати қочқинларни қабул қилишдан бош тортмоқда\n23:52 / 16.05.2017\nПольша ҳукумати қочқинларни қабул қилишга рози бўлмайди, деб айтди 16 май куни мамлакат бош вазири Беата Шидло Варшавадаги матбуот-анжуманда.\nПольша Европа Иттифоқининг қочқинларни тарқатиш бўйича дастури доирасида ўз ҳудудида қочқинларни қабул қилишдан бош тортди. Бош вазир Европа Иттифоқининг миграция сиёсатини танқид қилиб, Вишеград тўртлиги давлатлари (Польша, Словакия, Венгрия, Чехия) қочқинларни қабул қилиш масаласида шантажга йўл қўймаслигини айтди.\nОхирги ижтимоий сўровномаларга кўра, Польша аҳолисининг 4 дан 3 қисми қочқинларни қабул қилишга қарши чиқмоқда.\n"Айни вақтда Польшада қочқинларни қабул қилишга имконият йўқ. Бу Польша ҳукумати позицияси", деб айтди Шидло.\n"Биз ёрдам бермоқчимиз. Талаб қилинган жойда гуманитар ёрдам кўрсатмоқдамиз ва одамлар бу ёрдамни кутадилар. Биз гуманитар ёрдамни кўпайтирмоқдамиз, халқаро гуманитар акцияларда иштирок этмоқдамиз, ноҳукумат ташкилотлари билан ҳамкорлик қиламиз, жабрланганларни даволашда ёрдам берамиз. Бироқ биз Польша ва бошқа давлатларга қочқинларни қабул қилиш бўйича мажбурий квоталар суқиштирилишига рози бўлмаймиз", деб айтди Шидло.\nАввалроқ миграция, ички ишлар ва фуқаролик бўйича еврокомиссар Димитрис Аврамопулос агар Польша ва Венгрия бир ой ичида Италия ва Грециядаги қочқинларни қабул қилишни бошламаса, Еврокомиссия июнда бу давлатларга нисбатан санкциялар солиши мумкинлигини айтган.\n"Мен ўзларига ҳимояга муҳтож бирор одамни кўчириб ўтказмаган Польша ва Венгрияни буни ҳозироқ қилишга чақираман", деб айтган журналистларга Аврамопулос Страсбургда.


Ширинмия доривор ўсимлик | Ўрмон хўжалиги давлат қўмитаси расмий веб сайти\nШиринмия доривор ўсимлик\nШиринмия доривор ўсимлик сифатида жуда қадим замонлардан маълум. Хитой халқ табобатида бу ўсимлик эрамиздан 3000 йил аввал турли хил ҳасталикларни даволашда қўлланилган. Шунингдек, ширинмия ўсимлигининг шифобахш хусусиятлари борасида ҳинд ва тибет табобатида ҳам маълумотлар учрайди. Ўрта асрларнинг машҳур олим ва табиби буюк бобокалонимиз Абу Али ибн Сино ўзининг даволаш амалиётида ширинмия ер остки қисмларидан жуда кенг миқиёсда фойдаланган. Жумладан ошқозон ичак яраларини, ўпка ва нафас йўллари касалликларини даволашда шунингдек, пешоб ҳайдовчи доривор восита сифатида ишлатилган.\nЗамонавий табобатда ушбу ўсимликнинг ўрни беқиёс ҳисобланади. Фармацевтика саноати корхоналарида қайта ишланиб, турли хил дори воситалари ишлаб чиқарилмоқда. Шу билан бирга кўпгина доривор йиғмаларнинг асосий таркибий қисмларидан биридир. Мамлакатимиз мустақилликка эришгандан сўнг доривор ўсимликлар дехқончилигига алоҳида эътибор берилди. Вазирлар Маҳкамасининг 1995 йил 7-декабрда ширинмия ўсимлиги хом-ашёсига бўлган ички ва ташқи бозор талабларини қондириш мақсадида “Ўзбекистон Республикасида ширинмия хом ашёсини етиштиришни кўпайтириш, чора тадбирлари тўғрисидаги ” 453-сонли махсус қарори қабул қилинди. Ушбу қарор ижросини таъминлаш мақадида “Шифобахш” ИИЧМ қошида ташкил этилган доривор ўсимликларга ихтисослашган ўрмон хўжаликларида ширинмия ўсимлиги ўстирилмоқда.\nШиринмия (Glycyrrhiza glabra-L.)–дуккакдошлар (Fabaceae) оиласига мансуб кўп йиллик ўт ўсимлик. Феофраст ўз асарларида бу ўсимликни солодковий корень,скифская трава, понтийская трава номи билан атаган. Мазкур ўсимликни рус тилида –солодка голая, ўзбек тилида-ширинмия, чучукмия, қизилмия, Қорақалпоғистон автоном республикасида эса бўян деб аташади. Ширинмиянинг тарқалиш ареали жуда кенг бўлиб, сибиқ иттифоқнинг Европа қисмида, Қрим, Кавказ, Сибир, Кичик Осиё, Эрон, Афғонистон, Шимолий Африкада тарқалган.\nРеспубликамиз ҳудудида ширинмия типик тўқай ўсимлиги ҳисобланиб, асосан Сирдарё ва Амударёнинг қуйи қисмларида учрайди. Ширинмия поликарп ўт ўсимлик, поялари яхши ривожланган бўлиб, цилиндрсимон тузилишга эга. Поя ёғочланган бўлиб баландлиги 150-160см, баъзан унинг баландлиги тўқай шароитларда 200см ва ундан ҳам ортади. Шўрланган тупроқ шароитида бу кўрсаткичлар 50-70см атрофида қайд этилади. Барглари мураккаб тузилишга эга. 4-8 жуфт баргчалардан иборат бўлиб, пояларда кетма-кет жойлашган. Барг узунлиги 11-18см, баргчалари тухумсимон,эллипссимон, атрофлари бутун, тукланган, узунлиги- 5см, кенглиги-2,5см ни ташкил этади. Гуллари оқ бинафша рангли, чангчилари йирик, оғир.\nКучли нектар ажратучи бўлганлиги сабабли асалари ва бошқа ҳашоротларни ўзига жалб қилади. Ширинмиянинг ер устки қисми ҳайвонлар учун тўйимли озуқа сифатида фойдаланилади. Поя таркибида 11-18% протеин,10-15% оқсиллар,3.3-9.1% ёғ ва бошқа фойдали бирикмалар мавжуд. Ер остки қисми пўстлоғи жигар рангли илдиз ва идлиз поялардан иборат бўлиб, узунлиги 180-200см атрофида қайд этилади. Илдиз ва илдизпояларида глицирризин кислотасининг миқдори-3-24%, глюкоза-8%, сахароза-11%, крахмал-34%, клетчатка-24% ни ташкил қилади. Сувда экстракцияга учрайдигин моддаларнинг миқдори- 43% га етади.\nРеспубликамиздан ширинмия хом-ашёси АҚШ, Буюк Британия, Германия, Япония, Корея каби ривожланган мамлакатларга экспорт қилинади. Таъкидлаш жоизки, бу ўсимлик тупроқ шароитига талабчан эмас. Ер остки сувлари яқин, қайта шўрланган қишлоқ хўжалиги айланмасидан чиқиб қолган майдонларда етиштириб юқори иқтисодий самарадорликка эришиш билан бир қаторда ерларнинг мелиоратив ҳолатини яхшилаш хусусияти билан шубҳасиз, аҳамиятлидир.\nШиринмия ўсимлиги асосан уч хил усул билан, уруғидан, илдизпояларидан ва кўчат етиштириш орқали кўпайтирилади. Биринчи усул- уруғ сепиш билан амалга оширилади. Бунинг учун агротехникаси тўғри йўлга қўйилган, кузда яхшилаб шудгорланган, бегона ўтдан тозаланган, молаланган, чизелланган, текисланган майдонларни танланиши талаб этилади. Тайёрланган майдонларга оралиғи 70 см қилиниб эгатлар олинади ва уруғлар 1-3см чуқурликда экилади.\nУруғ экишни куз ва эрта баҳор ойларида механизация ёрдамида амалга ошириш мумкин. Гектар ҳисобида 4-5кг уруғ экилади. Уруғ экилгандан сўнг, майдон суғорилади ва майса ҳосил бўлгунга қадар тупроқ юза қатлами нам ҳолатда сақланиб туриши талаб этилади. Тупроқ ҳарорати 100С дан ошиши билан майсаларнинг униб чиқиши кузатилади. Майсалар асосан 20-25см га етиши билан қатор ораларига ишлов берилади. Вегетация давомида ўсимлик майдони 8-10 маротаба суғорилади. Ҳар 2-3 маротаба суғоришдан сўнг культивация ўтказилади ва қатор оралиғига кетмон билан ишлов берилади ҳамда парваришланади. Аммо, шўр ерларда (1,5-2,0%) уруғ унувланлигининг анчагини пастлигини инобатга олинса, ширинмия уруғини кўкартириб саноат аҳамиятига эга бўлган экин майдонларини барпо этиб бўлмайди.\nИккинчи усул- илдизпоялардан кўпайтирилади. Бу усулда ўсимлик хом-ашёси яъни, илдизпоялари майдонлардан ковлаб олинади. Ўткир тиғли мосламалар ёрдамида 10-15см узунликда илдизпоя қаламчалари қирқиб тайёрланади. Гектар ҳисобига 2000-3000кг илдизпояларни сарфланиши тавсия этилади. Олдиндан тайёрланган ва агротехникаси тўғри йўлга қўйилган майдонларга оралиғи 90см қилиб эгатлар олинади ва 5-8см чуқурликда илдизпоялар механизация ёрдамида экилади. Бу жараён ҳам куз ва эрта баҳор ойларида амалга оширилади. Тупроқ намлигини эътиборга олган ҳолда илдизпоя экилган майдони тез-тез суғориб, тупроқда намликни сақлаб туриш самарали натижа баради.\nЭкилган майдонларда ўсимлик ҳолатига қараб агротехник чора- тадбирлар амалга оширилади ва 1-йили 6-8 марта (вегетация давомида) суғорилади ҳамда парвариш қилинади. Ўсимлик вегетациясининг 2- йилидан бошлаб суғориш меъёри тупроқ шароитига қараб камайтириб борилади. Саноат аҳамиятига эга бўлган катта экин майдонларини барпо этишда асосан шу усул самарали натижа беради. Бироқ, бу усул билан кўпайтирилганда, 1га майдонга 2000-3000кг қимматли хом- ашё сарфланади.\nУчинчи усул- бунда аввал бўз тупроқда уруғни экиб, улардан кўчат етиштириш, сўнгра уни шўр тупроқли ерларга кўчириб ўтказиш орқали амалга оширилади. Жумладан бир вегетация даврини ўтаган кўчатлар шўр тупроқларга кўчириб ўтказилганда, уларнинг ўсиб ривожланиши ва сақланиши 70-80% ташкил қилади. Вегетациянинг 4-5-йилидан бошлаб хом-ашё етилади. Саноат аҳамиятига эга булган хом-ашё илдиз ва илдизпоялардан иборат бўлиб, пўстлоғи жигар рангли, ички қисми тўқ сариқ рангли ўзига хос ҳид ва ўта ширин таъмга эгадир. Гектаридан 8-10т давлат стандарт талабларига мос келадиган ер остки қисми ва ҳўл ҳолатда 20-25т тўйимли озуқабоб ем-хашак маҳсулотларини етиштириш мумкин. Ўсимликнинг ер остки қисми асосан 0-50см чуқурликдан қазиб олинади, тупроқлардан тозаланиб қуритилади.\nМахсус мехнизмлар ёрдамида зичлаб боғланади ва устига ёрлиқ ёпиштирилиб хом-ашё қуруқ омборхоналарда сақланади. Сақланиш муддати 3 йил. Шундай қилиб, қимматли хом-ашё ўсимлиги ҳисобланмиш ширинмия экин майдонларини барпо этишда илдизпоя ва кўчат усулларини қўллаш мақсадга мувофиқдир.\n← Ўрмонларни қўриқлаш ва муҳофаза қилиш Дориворчиликни ривожлантириш бўйича олиб борилаётган илмий-тадқиқотлар →


Контрабандага қарши камолотчилар ҳам курашади\n11 апрел 2021, Тошкент вақти: 01:17\nТошкент вилоятининг Қозоғистон ва Тожикистон билан туташувчи чегараолди ҳудудларида "Камолот посбонлари" отрядлари тузилди, деб хабар қилди Регнум ахборот агентлиги.\nХабарда айтилишича, тилга олинган отрядлар "Камолот" ёшлар ташкилотининг Тошкент вилоят бўлими томонидан маҳаллалардаги кўнгилли ёшлардан тузилган.\n"Камолот посбонлари" зиммасига мамлакат манфаатларини муҳофаза қилиш, товар ва моддий бойликларнинг республикадан ғайриқонуний олиб чиқиб кетилишига қарши туриш, бу йўналишларда аҳоли орасида, айниқса, ёшлар орасида тарғибот ишларини кучайтириш вазифалари юкланган.\n"Камолот" Совет Иттифоқи тарқаб кетганидан сўнг собиқ комсомол ташкилоти ўрнида ташкил қилинган.\nЎзбекистон Фавқулодда вазиятлар вазирлиги мамлакат бўйлаб чигирткаларга қарши курашиш тадбирлари бошланганини маълум қилди.\n“ФВВ ҳамда қишлоқ хўжалиги вазирлиги мутахассислари ўзаро ҳамкорликда жорий йилда ҳашаротлар таҳдид қилиши мумкин бўлган тахминий экин майдонлари ҳисоблаб чиқилган. Бу деярли 600 минг гектар қир-адир ерлардир", - деди ФВВ матбуот котиби Мурод Содиқов.\nУнинг айтишича, Хоразм, Қашқадарё ва Сурхондарё вилоятларида чигирткаларга қарши кимёвий тадбирлар бошланган. Тез кунларда бу каби тадбирлар Бухоро, Самарқанд ва Сирдарё вилоятларида ҳам олиб борилади.\nФарғона водийси ҳудудларида эса профилактик тадбирлар май ойининг бошида ўтказилиши режалаштирилган.\nЖараёнга ўнлаб дельтапланлар ва юзлаб қишлоқ хўжалиги техникалари жалб этилмоқда.\nЎтган йил баҳорида мамлакатнинг бир қанча ҳудудларида чигирткалар кўпайиб, экинларни пайхон қилгани ҳақида Озодлик хабар берганди.\nЎзбекистонга яна бир офат - Туркманистондан келаëтган чигирткалар хуружи таҳдид солмоқда\nЎзбекистоннинг Қашқадарё вилояти расмийлари Туркманистоннинг Лебаб вилоятида чигиртка кўпайгани ҳақида Туркманистон расмийларидан огоҳлантириш хати олганини тасдиқлагандилар.\nБухоро ва Хоразм вилоятининг Туркманистонга қўшни далаларида меҳнат қиладиган деҳқонлар чигиртка кўпайганини айтишган.\nМирзиёев вилоят ҳокимларини қўл остидаги амалдорларни "ишлата олмаётганлиги" учун танқид қилган.\n8 апрель кунги видеоселектор мажлисида президент Шавкат Мирзиёев вилоят ҳокимларини қўл остидаги амалдорларни "ишлата олмаётганлиги" учун танқид қилди.\nТадбиркорлик масалаларига бағишланган видеоселектор чоғида Қашқадарё ва Навоий вилоятларида кичик бизнес ишлаб чиқарган саноат маҳсулотлари ҳажми республика кўрсаткичидан икки баробар камлиги айтилди.\nПрезидентга кўра, кейинги 3 ой давомида вазият ўзгармаса, вилоят ҳокимлари ишдан олинади.\n«Вилоят ҳокимлари қаттиқ туришмаяпти, ишламаганни ишдан олмаяпти. Агар сизлар ишдан олмасангиз, мен сизларни ишдан оламан. Кичик ва ўрта бизнесни қўллаб-қувватламаган раҳбар раҳбар эмас.\nҚанча пул бермайлик, шароит яратмайлик, қуйи поғонадаги раҳбарлар вазиятни тушунмас экан, оғир пайтларда, пандемия шароитида қилган шунча ҳаракатларимиз зое кетаверади. Бугун жуда кўп одамни ишдан оламиз, сизлар сиёсатни тушунмаяпсизлар», деди президент.\nМажлисда таъкидланишича, инфратузилмадаги муаммолар туфайли 320 та тадбиркор сўнгги 2 йилда импорт қилган 220 миллион долларлик асбоб-ускуналарини ишга тушира олмаяпти. Электр қуввати паст бўлгани сабабли биргина Янгиҳаёт туманидаги 24 та корхонада 2,5 мингта иш ўрни ва экспортдан йилига 25 миллион доллар зарар кўрилмоқда.\nАна шу муаммоларни ҳал қилиш юзасидан саноат зоналарини инфратузилма билан таъминлашга 2021 йилда 2 триллион сўмдан зиёд маблағ ажратилаётгани таъкидланди. Шу йил охирига қадар 168 та саноат зонаси 405 километр сув, 362 километр газ, 468 километр электр энергияси ва 104 километр йўл билан таъминланиши кўзда тутилган.\n“Жуда оғир йилларда яшаяпмиз. Ҳар куни изланиш, интилиш ва пировард мақсадга ишлаш керак. Тадбиркорни қўллаб-қувватламасак, уларга шароит яратмасак, тадбиркорларни кўпайтирмасак, шаҳар ва туманларда маҳаллий бюджет кўпаймайди-ку.\nБиз қанчалик кўп маблағ бермайлик, фармон-қарорлар қабул қилиб, шароит яратмайлик, қуйи поғонадаги раҳбарлар дунёқарашини ўзгартириб, тадбиркор билан дўст бўлиб ишламаса, натижа бўлмайди”, деди президент.\nЙиғилишда бир неча вилоят раҳбарларининг ўринбосарлари ва сектор раҳбарлари ишдан бўшатилди, Қашқадарё ва Навоий вилоятлари ҳокимларига ҳайфсан эълон қилинди.\nМирзиёев вилоят ҳокимларига вазиятни ўнглаш учун 3 ой муҳлат берди.\n1 апрелдан Ўзбекистонда аҳолини оммавий эмлаш бошланган\nЎзбекистон Республикаси Соғлиқни сақлаш вазирлиги 8 апрель куни мамлакатда коронавирус қайд этилиши 2021 йилда илк бор 200 нафардан ошганини маълум қилди.\n«2021 йил 8 апрель ҳолатига кўра, Ўзбекистонда коронавирус инфекцияси қайд этилганлар сони 84529 (+207) нафарни ташкил этмоқда», дейилади вазирлик маълумотида.\nРасмий маълумотга кўра, Самарқанд ва Тошкент вилоятларида ҳам кунлик ўсиш юқорилиги қайд қилинмоқда. Бу борадаги энг юқори кўрсаткичлар олдинги тзлқинларда бўлгани каби, пойтахт аҳолиси ҳиссасига тўғри келади.\nКунлик кўрсаткичга киритилган касалларнинг 139 нафари Тошкент шаҳрида коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nПандемия бошидан буён Ўзбекистонда коронавирус инфекцияси қайд этилганларнинг умумий сони 84509 нафарни ташкил этмоқда.\nВазирликка кўра, ҳозирги пайтда шифохоналарда 1480 нафар бемор даволанмоқда, шундан 229 нафари оғир, 104 нафари эса ўта оғир аҳволда.\nКоронавирусдан вафот этганларнинг расмий сони 634 кишига етди. Соғлиқни сақлаш вазирлигининг билдиришича, 7 апрель куни яна бир бемор вафот этган.\nПрезидент Шавкат Мирзиёев ўтган йилгидан фарқли "ҳеч қаер ёпилмаслиги, аммо тартиб-интизом кучайтирилиши"ни айтган.\n"Хавф ёнимизда юрибди. Шунинг учун огоҳ бўлишимиз керак. Олдин қандай ишлаган бўлсак, шу тартибни тиклаймиз. Худо кўрсатмасин, шунча қилган ҳаракатимиз бекорга кетиши мумкин. Иқтисодиёт нуқтаи назаридан жуда катта марралар қўйганмиз. Агар ёпилиб қолсак, бу натижаларга эришолмаймиз. Ҳеч қаерни ёпмаймиз, лекин тартиб-интизомни кучайтирамиз", деб айтган президент 1 апрель кунги ҳукумат йиғилишида.\n1 апрелдан Ўзбекистонда аҳолини оммавий эмлаш бошланган.\nДин ишлари қўмитаси раиси ўзгарди. Ўзбекистонда Рамазон ойи 13 апрелдан бошланади\nПрезидент қарорида Рамазон ойини карантин қоидаларига риоя қилган ҳолда ўтказиш таъкидланган.\nЎзбекистон Республикаси Президентининг Рамазон ойи муносабати билан қабул қилинган 8 апрелдаги қарорига мувофиқ, мамлакатда муқаддас ой шу йилнинг 13 апрель, сешанба куни бошланиши эълон қилинди.\nҚарорда ойга тайёргарлик кўриш ва уни ўтказиш билан боғлиқ кўрсатмалар берилган.\nПрезидент кўрсатмасига мувофиқ, Рамазон ойини карантин қоидаларига риоя қилган ҳолда маҳаллий давлат ҳокимияти ва жамоат ташкилотлари назоратида миллий қадриятларга хос равишда ўтказилиши кўзда тутилган.\nПрезидент қарорида Ўзбекистон Мусулмонлари идораси уламолари томонидан Ислом дини манбалари ва астрономик маълумотларга таянган ҳолда 2021 йилда Рамазон ойининг биринчи куни шу йил 13 апрель – сешанба кунига тўғри келиши инобатга олинган.\nҲолбуки, жуда кўп ҳолларда Рамазон ҳилолининг кўриниши муносабати билан Рамазон ойини бошлаш турли мамлакатларда турлича кечади.\nАйни пайтда президент қарори билан Вазирлар Маҳкамаси ҳузуридаги Дин ишлари қўмитасига янги раис тайинланди.\nХабарларга кўра, Содиқ Тошбоев 2018 йилдан буён Андижон вилояти ҳокимининг жамоат ва диний ташкилотлар билан алоқалар бўйича ўринбосари лавозимида ишлаб келган.\n2019 йилнинг сентябр ойи бошларида лавозимга тайинланган Абдуғофур Аҳмедов бошқа ишга ўтказилган.\nФарғонадан Россияга помидор ва қалампирдан ташқари мева-чеваларни олиб киришга рухсат берилди\nФарғонадан экспорт қилинган туршакда капр қўнғизининг топилгани ортидан бу вилоятдан Россияга қурқ мевалар олиб кириш тақиқланган эди. Россельхознадзор сайтидан олинган сурат.\nРоссиянинг Ветеринария ва фитосанитария назорати бўйича федерал хизмати (Россельхознадзор) Фарғона вилоятидан помидор ва қалампирдан бошқа барча ўсимлик маҳсулотларини олиб киришга рухсат берди.\nРоссельхознадзор расмий сайтида билдирилишича, Ўзбекистон ҳукуматининг кафолати остида 7 апрелдан бошлаб Фарғонада етиштирилган мева-чеваларнинг Россияга киритилишига рухсат берган. Айни пайтда Фарғонада етиштирилган помидор ва қалампирни Россияга олиб кириш тақиқланади.\nРоссельхознадзор 2020 йилнинг 7 декабрида Фарғона вилоятидан ҳар қандай ўсимлик маҳсулотларини олиб киришни тақиқлаган эди. Бунга Фарғонадан экспорт қилинган туршакда капр қўнғизининг топилгани сабаб бўлган.\nРоссельхознадзор 2020 йилнинг 26 ноябридан бошлаб Фарғона вилоятидан, 4 декабрдан бошлаб Навоий вилоятидан,11 декабрдан бошлаб Қашқадарё вилоятидан Россия Федерацияси ҳудудига помидор ва қалампир олиб киришни тақиқлаган эди. Бунга Tomato brown rugose fruit (ToBRFV) вируси аниқлангани сабаб бўлган.\nКоронавирусдан яна бир бемор вафот этди. Беморлар сони бўйича Тошкент олдинда\nЎзбекистонда коронавирусга чалинганларнинг 50 мингги Тошкент шаҳрида аниқланган.\nЎзбекистонда коронавирусдан вафот этганлар сони, 7 апрель ҳолатига кўра, расман камида 634 кишига етди. Соғлиқни сақлаш вазирлигининг 8 апрель куни билдиришича, кеча яна бир бемор вафот этган.\n7 апрель куни яна 195 киши коронавирусга чалинди. Уларнинг 132 нафари Тошкент шаҳрида. Бу билан Ўзбекистонда коронавирус инфекцияси қайд этилганлар сони 84322 нафарни ташкил этмоқда. Улардан 50 мингга яқини Тошкентда аниқланган.\nКасалликдан соғайганлар жами 82234 нафарга етди ва соғайиш кўрсаткичи 98 фоизни ташкил қилмоқда.\nАйни пайтда тиббиёт муассасаларида даволанаётган 1454 нафар бемордан 229 нафари оғир, 104 нафари эса ўта оғир аҳволда.\nТошкентда 17 ёшли бола ўз тенгдошини пичоқлаб қўйди\nТошкент шаҳар Олмазор туманида 17 ёшли Абдулазиз Ж., 04 апрель куни 17 ёшли Султонхўжа А.,ни пичоқлаб қўйди. Айни пайтда пичоқланган ўсмир касалхонада даволанмоқда.\nИчки ишлар вазирлиги ҳузуридаги Тергов департаменитининг 7 апрелда билдиришича, икки ўсмир Олмазор тумани Беруний кўчасидаги “Mir Cinema” дўкони олдида жанжаллашиб қолган. Жанжал пайтида Абдулазиз Ж., пичоқ билан Султонхўжа А., танасининг турли жойларига пичоқ урган.\nТиббий маълумотда айтилишича, Султонхўжа А.,да “қорин олд, иккала курак, чап бел соҳаси, иккала сон ташқи юзаси ва ўнг думба қисмида кесилган” жароҳатлар мавжуд.\nАбдулазиз Ж.,га нисбатан Жиноят кодексининг 277-моддаси 2-қисми “в” банди (безорилик, яъни совуқ қуролни намойиш қилиб, уни қўллаш) асосида жиноят иши қўзғатилиб, процессуал тартибда ушланган.\nЎзбекистонда пичоқ қўллаб турли жиноятларни содир этиш тез-тез содир этилади. Бунинг ортидан Маъмурий Кодексга совуқ қуролни ноқонуний олиб юрганларга жавобгарлик белгиланиши тўғрисидаги ўзгартиш киритилган.\nЎзбекистонда коронавирусга қарши эмланганлардан 71 нафарида ножўя таъсир сезилди\n6 апрелга қадар 49 200 киши вакцинация қилинган.\nСанитария-эпидемиологик осойишталик ва жамоат саломатлиги хизмати бошлиғи ўринбосари Нурмат Отабеков 7 апрель куни АОКАда ўтказилган брифингда коронавирусга қарши эмланган 71 кишида ножўя таъсир сезилгани ҳақида маълум қилди.\nУнга кўра, 6 апрелга қадар 49 200 киши вакцинация қилинган. Шундан 29 минг 860 киши AstraZeneca, 19 минг 742 киши хитой-ўзбек ZF-UZ-VAK2001 билан эмланган.\nНожўя таъсир сезилган 71 кишининг 45,7 фоизида тана ҳароратининг 37,5 даражадан бироз ошиши, 21,2 фоизида тана оғриқлари, 14,1 фоизида эмланган жойнинг қичишиши, 11,2 фоизида эмланган жойнинг оғриши, 2,2 фоизида асабийлашиш, ҳолсизланиш ва қўрқиш кузатилган.\nОтабеков ножўя таъсир айнан қайси вакцинага алоқадор экани ҳақида маълумот бермади.\nДин ишлари қўмитаси 17 майдан Ҳаж ва Умрага рухсат берилиши эҳтимол эканини билдирди\nДин ишлари бўйича қўмита раисининг биринчи ўринбосари Музаффар Комилов Саудия Арабистони 17 майдан Ҳаж ва Умрага рухсат бериши эҳтимоли мавжуд эканини маълум қилди.\n“Газета уз”нинг ёзишича, Музаффар Комилов Саудияда коронавирус билан боғлиқ эпидемиологик вазият Саудияда оғирлашгани муносабати билан Умра зиёрати тўхтатилганини айтган.\n“Саудия Арабистони Ички ишлар вазирлиги баёнотидан келиб чиқсак, эҳтимол, агар вазият бироз барқарорлашса, 17 майдан улар очиши мумкин. Лекин ҳали улар Соғлиқни сақлаш вазирлигини хулосасига таянган ҳолда иш кўради”,-деган расмий.\nКомиловга кўра, Ўзбекистон Дин ишлари қўмитаси айни пайтда бу масалада Саудия томони билан мунтазам ёзишмаларни олиб бормоқда.\n5 апрель куни Саудия Aрабистони Ҳаж вазирлиги Рамазон ойида COVID-19`га қарши эмланган зиёратчилар учун муқаддас жойларни зиёрат қилишга рухсат берилиши мумкин эканини билдирган эди.\nТошкент бош инфекционисти Гулжаҳон Йўлдошева билан яна 4 киши судланди\nТошкент вилояти юқумли касалликлар шифохонаси собиқ бош шифокори Гулжаҳон Йўлдошева ва у билан бирга судланган яна тўрт кишига ҳукм ўқилди. Суд тўрт ой давом этди.\nМаҳаллий нашрларнинг хабар беришича, суд ҳукми билан Гулжаҳон Йўлдошева 4 йил, шифохона реаниматологи Жаҳонгир Зиёдуллаев 3,5 йил, инфекционист шифокор Шейхназар Рўзметов 3 йил озодликдан чекланди.Шифохона ходимларидан яна икик нафари 2 йилллик аҳлоқ тузатиш ишларига ҳукм қилинди.\nГулжаҳон Йўлдошева Жиноят кодексининг 167-моддаси 2-қисми “а, б, в, г” бандлари (растрата йўли билан талон-торож қилиш), 207-моддаси 3-қисми “а” банди (мансабга совуққонлик билан қараш), 209-моддаси 2-қисми “а” банди (мансаб сохтакорлиги)да назарда тутилган жиноятларни содир этган деб топилди.\nТошкент вилояти юқумли касалликлар шифохонаси бош шифокори Гулжаҳон Йўлдошева 2020 йилнинг 9 сентябрь куни қамоққа олинган эди. Ўшанда бош шифокор бюджетдан ажратилган 250,8 миллион сўмни талон-торож қилинганликда ва коронавирусга чалинган оғир аҳволдаги беморни соғайгани ҳақида сохта маълумот бериб, унинг ўлимига сабаб бўлганликда айбланганди.\nГулжаҳон Йўлдошева 2020 йилнинг август ойида маҳаллий матбуотга шифохона учун ускуналар ҳамда тиббий ходимлар учун мукофот пуллари берилмаётгани ҳақида билдирган эди. Мазкур баёнотидан кўп ўтмай у қамоққа олинган.\nБош прокуратура: “Effect.uz”нинг икки мухбири қидирувга берилди\n“Effect.uz” ахборот агентлигининг 2 нафар мухбири ва яна 1 нафар аёл қидирувга берилди. Бу ҳақда Бош прокуратура 6 апрель куни расмий баёнот тарқатди.\nМаълум қилинишича, жорий йилнинг январь ойида “Effect.uz” сайтида ушбу сайтнинг ходимлари жиноят ишлари бўйича Термиз тумани суди раиси хизмат хонасига бостириб кириб, суд мажлисида иштирок этиш ва жараённи тасвирга олишни талаб қилишганлиги ҳақида видеоёзув чиқарилган.\nСудьялар олий кенгаши мазкур видеоёзувга ҳуқуқий баҳо бериш илтимоси билан Бош прокурор номига тақдимнома киритган.\n“Мазкур ҳолат юзасидан Сурхондарё вилояти Термиз тумани прокуратураси томонидан ўтказилган терговга қадар текширув натижаларига кўра, Жиноят кодексининг 236 ва 219-моддалари билан жиноят иши қўзғатилиб, тергов ҳаракатлари Сурхондарё вилоят прокуратураси томонидан олиб борилган”,-дейилади баёнотда.\nБош прокуратуранинг билдиришича, очилган жиноят иши юзасидан терговга чақирилган “Effect.uz”нинг 2 нафар мухбири ва яна бир аёл терговчи томонидан кўплаб марта чақиртирилган бўлса-да, сўроққа келмаган.\n“Шунга кўра, тергов давомида 2 нафар шахсга нисбатан ЖКнинг 219 ва 236-моддалари билан сиртдан айб эълон қилиниб, суднинг ажрими билан “қамоққа олиш” эҳтиёт чораси ҳамда 1 нафари (аёл) га ЖКнинг 139 ва 140-моддалари билан сиртдан айб эълон қилиниб, “муносиб хулқ-атворда бўлиш тўғрисида тилхат” тарзидаги эҳтиёт чораси қўлланилган ва уларга нисбатан қидирув эълон қилинган”,-дейилади баёнотда.\nЎзбекистонда коронавирусга чалинганлар сони 84 мингдан ошди. Камида 633 киши ўлди\nТиббиёт муассасаларида 1439 нафар бемор даволанмоқда.\nЎзбекистонда, 6 апрель ҳолатига кўра, коронавирус инфекцияси қайд этилганлар сони 84127 нафарни ташкил этди. Ўтган бир сутка давомида яна 200га яқин кишида коронавирус аниқланган.\nСоғлиқни сақлаш вазирлигининг билдиришича, коронавирусга чалиниш ҳолатлари бўйича кунлик рекорд кўрсаткич бўйича Тошкент ҳамон олдинда бормоқда. 6 апрель куни пойтахтда 140 бемор аниқланди.\nСоғайганлар жами 82055 нафарга етди ва соғайиш кўрсаткичи 98 фоизни ташкил қилмоқда. Шунингдек, коронавирусга чалинган 1 нафар бемор вафот этиб, касалликдан ўлганлар сони 633 нафарга eтди.\nАйни пайтда тиббиёт муассасаларида даволанаётган 1439 нафар бемордан 229 нафари оғир, 104 нафари эса ўта оғир аҳволда.\nТошкентда ИИБга чақиртирилган шахс ўлди. Терговга қадар текширув ўтказилмоқда\nЎзбек ички ишлар ходимлари. Иллюстратив сурат. Суратнинг хабардаги воқеага алоқаси йўқ.\nТошкент шаҳар Ички ишлар бош бошқармаси Юнусобод тумани Ички ишлар бўлимига чақиртирилганининг эртаси куни ўлик ҳолда топилган 41 ёшли Александр Бочаров иши юзасидан терговга қадар текширув бошланганини 5 апрель куни маълум қилди.\nАввалроқ ижтимоий тармоқларда Александр Бочаров Юнусобод туманидаги 3-сонли ИИБга 1 апрель куни чақиртирилгани, у ерда калтаклангани ва олган тан жароҳатлари туфайли вафот этганлиги ҳақида турли хабарлар тарқалган эди.\nТошкент шаҳар Ички ишлар бош бошқармасининг билдиришича, “муқаддам тўрт марта судланган” Александр Бочаров, “муқаддам судланган” Л. Дмитрий ва Л. Анатолийлар ҳақиқатан ҳам 1 апрель куни соат 21.00да 3-сонли ИИБга “сўров олиб боришлик учун келтирилган”.\n“Ўртача ҳисобда 45 дақиқа давом этган сўровдан сўнг уччала шахс қўйиб юборилган, шу жумладан Бочаров Александр ҳам. 2 апрель куни эрталаб соат 4.00-4.30 дарда 30-уйнинг олдида Бочаров Александрнинг мурдаси топилган. Ўлим сабабини аниқлаш мақсадида суд-тиббиёт экспертизаси тайинланган”,-дейилади расмий билдирувда.\nИчки ишлар бошқармасининг таъкидлашича, “Республика илмий-амалий суд-тиббиёт маркази ҳудудий филиали томонидан берилган бирламчи маълумотга кўра, марҳумнинг бир нечта касалликлари бўлган, хусусан, юрак ишемик касаллиги, гематоген сил, полиорган етишмовчилиги, икки томонолама ўпка плеврити, бош мия ва ўпка ишиши, сурункали гепатит, гиёҳвандлик, алкоголдан заҳарланиш”.\nБилдирувда мазкур ҳолат юзасидан Юнусобод тумани прокуратураси томонидан терговга қадар текширув ўтказилаётгани айтилади ва блогерлардан “масъул ташкилотларнинг расмий изоҳини олмасдан туриб, олдиндан хулоса чиқармаслик” сўралади.\nСохта қарорлар чиқариб пул ўғирлаган судьялар ва ички ишлар ходимларига ҳукм ўқилди\nМаъмурий ишлар бўйича Тошкент шаҳар судининг собиқ уч судьяси "қора курси"га ўтирди.\nЗангиота туман суди Маъмурий ишлар бўйича Тошкент шаҳар судининг собиқ судьялари ва йўл ҳаракати хавфсизлиги бошқармаси собиқ ходимларини 3 миллиард 300 миллион сўмни ноқонуний ўзлаштирганликда айбдор деб топди ва уларга нисбатан ҳукм ўқиди.\nЎзбекистон судлар Олий кенгашининг маълум қилишича, судьялар ва йўл ҳаракати хавфсизлиги бошқармаси собиқ ходимларига нисбатан чиқарилган ҳукм ҳозирча қонуний кучга кирмаган. Шунинг учун уларнинг исмлари ва белгиланган жазо чоралари тўғрисида маълумот берилмайди.\nРасман билдирилишича, мазкур мансабдорлар давлатга келтирган зиённинг 3 миллиард сўми ундириб олинди.\nСудлар Олий кенгаши расмий билдирувида айтилишича, бу иш бўйича 3 нафар собиқ судья, 3 нафар судья ёрдамчиси ва 7 нафар йўл ҳаракати хавфсизлиги бошқармаси собиқ ходими судланган.\nОзодлик радиоси 2020 йилнинг 2 декабрь куни Маъмурий ишлар бўйича Тошкент шаҳар судининг бир неча судьяси йўл ҳаракати хавфсизлиги бошқармаси ходимлари билан келишган ҳолда йўл қоидалари бузилиши юзасидан 5 мингта сохта қарор чиқаргани аниқлангани тўғрисида хабар берган эди.\nЎшанда Коррупцияга қарши кураш бўйича агентлик директорининг ўринбосари Умида Тўхташева мазкур қарорлар асосида 8 миллиард сўм ўғирлангани тўғрисида билдирган.\nЎзбекистон Эрон портларидан фойдаланиш масаласини кўтарди\nЭрон ташқи ишлар вазири Жавод Зариф.\nЎзбекистон Эрон билан транспорт-коммуникация соҳасидаги ҳамкорликни кенгайтириш ва Эроннинг денгиз портларидан самарали фойдаланишдан манфаатдор. Бу масалани президент Шавкат Мирзиёев Эрон ташқи ишлар вазири Жавод Зариф билан 5 апрель куни Тошкентда бўлиб ўтган учрашув чоғида муҳокама қилди.\nПрезидент матбуот хизматининг билдиришича, учрашувда Ўзбекистон-Туркманистон-Эрон-Ўмон транспорт йўлагини ривожлантириш масаласига ҳам эътибор қаратилган.\nУчрашувда Ўзбекистон билан Эрон ўртасидаги сиёсий, савдо-иқтисодий, инвестициявий, транспорт-логистика ва бошқа соҳалардаги ҳамкорликнинг бугунги аҳволи ва уларни ривожлантириш истиқболлари муҳокама қилинди.\nЭрон Ислом Республикаси ташқи ишлар вазири Муҳаммад Жавад Зариф 5 апрель куни Тошкентга амалий ташриф билан келган эди.\nКасалликдан соғайганлар жами 81881 нафарга етди.\nЎзбекистонда 5 апрель куни коронавирусдан яна бир бемор вафот этди. Соғлиқни сақлаш вазирлигининг билдиришича, бу билан пандемия бошланган ўтган йилнинг мартидан бери то шу кунгача Ўзбекистонда COVID-19дан вафот этганлар сони камида 632 кишига етди.\n5 апрель ҳолатига кўра, Ўзбекистонда коронавирус инфекцияси қайд этилганлар сони 83935 нафарни ташкил этмоқда. Сўнгги бир сутка ичида яна 133 кишида коронавирус аниқланди. Улардан 93 нафари Тошкент шаҳрида, 16 нафари Самарқанд вилоятида.\nКасалликдан соғайганлар жами 81881 нафарга етди ва соғайиш кўрсаткичи 98 фоизни ташкил қилмоқда.\nАйни пайтда тиббиёт муассасаларида даволанаётган 1422 нафар бемордан 209 нафари оғир, 94 нафари эса ўта оғир аҳволда.\nБешариқ суди икки кишини пичоқлаган шахсни “оила бузилмаслиги” учун суд залидан озод қилди\nФарғона вилояти Бешариқ туман суди қайнотаси ва қайнакасини пичоқлаган куёвни “оилани сақлаб қолиш” мақсадида суд залидан озод қилди.\n“Замон” ахборот дастурининг хабар беришича, ўтган йилнинг 20 августида куёв Ў.Н., ўз уйида хотини Ў.Ҳ., билан жанжаллашиб қолган. Жанжал сабабларини билиш учун уларнинг уйига қайнотаси ва қайнакаси келган. Шу аснода куёв қайнотаси ва қайнакаси билан ҳам жанжаллашиб қолган.\nШундан сўнг куёв Ў.Н., қайнакаси ва қайнотасини пичоқлаган. Суд-тиббий экспертизасининг билдиришича, пичоқ қайнаканинг "қовуқ соҳа ва чап томонида қорин бўшлиғига тешиб ўтган, ички аъзоларини шикастламаган, чап сон юқори қисми ва шу соҳа мушакларини шикастлаган. Қайнатасининг фақат чап тизза соҳасига тан жароҳати етказган”.\nЎ.Н.,га нисбатан Жиноят кодексининг 104-моддаси 3-қисми “а” банди (икки ёки ундан ортиқ шахс баданига қасддан оғир шикаст етказиш) ва 105-моддаси 2-қисми “а” банди (икки ёки ундан ортиқ шахс баданига қасддан ўртача оғир шикаст етказиш) асосида жиноят иши очилган.\nСудда судланувчи ўз қилмишидан афсусланишини айтган. Қайнота ва қайнака эса унинг 2 фарзанди борлигини ва оиласи бузилишига йўл қўймасликларини инобатга олиб, кечирганларини айтганлар.\nСуд Ў.Н.,га 3 йил 2 ой муддатга озодликдан чеклаш жазоси тайинлади. Унинг қамоқда ўтирган 7 ой 14 куни жазо муддатидан чегирилиб ташланди ва 2 йил 7 ой 16 кунга озодликдан чеклаш жазоси қолдирилди. Суд куёвни суд залидан озод қилди.\nМухолифатдаги "Эрк" партияси президент сайловларида иштирок этиш режасини эълон қилди\nМухолифатдаги "Эрк" демократик партияси логоси\nМухолифатдаги "Эрк" демократик партияси Ўзбекистонда шу йил октябрь ойида ўтиши кутилаётган президент сайловларида ўз номзодини илгари суришини эълон қилди.\n"Қарийб 30 йилдир тазйиқ ва таъқиблар остида фаолиятини давом эттириб келаётган ва 1991 йил Ўзбекистон Адлия Вазирлигидан қонуний рўйхатдан ўтган мамлакат тарихидаги илк мустақил партия – Ўзбекистон “Эрк” Демократик Партияси ҳам яқинлашиб келаётган президентлик сайловларида ўз номзодини илгари суришга қарор қилди",дейилади 5 апрел куни партиянинг uzerk.org веб-сайтида эълон қилинган Билдиришда.\nБаёнотда айтилишича, "бугунга қадар Партия Марказий Кенгашига президентлик сайлови учун номзоди тасдиқланишини сўраб икки нафар партия аъзоси мурожаат этди. Улардан бири партиянинг узоқ йиллик фаолиятида меҳнати синган ва ўз ўрнига эга ветеран аъзоси Саловат Умрзоқовдир.\nИккинчи номзод эса халқимизга яхши таниш бўлган ва сиёсий майдонга шиддат билан кириб келган партиямизнинг янги аъзоси собиқ хонанда Жаҳонгир Отажондир.\nЎзбекистон “Эрк” Демократик Партияси Марказий Кенгаши ушбу аъзоларнинг номзодлик масаласини ўрганиб чиқмоқда ва яқин кунларда тасдиқланган номзодни эълон қилади".\nБаёнотда шунингдек, "амалдаги ҳукуматнинг янги қурилаётган партиялар рўйхатга олинишига тўсқинлик қилаётгани ва уларга қарши зўравонлик ишлатилиб, Конституцион ҳуқуқларини топтаётгани" қораланган.\nЎзбекистон Адлия вазирлиги ўтган йил январида "Эрк" демократик партияси фаолларининг партия фаолиятига изн беришни сўраб қилган мурожаатини рад этган эди.\n2020 йил 10 январида "Эрк" партияси фаолларидан бир гуруҳини қабул қилган Адлия вазири Русланбек Давлетов, уларнинг Озодликка айтишича, "бу партия тарихда қолди" дея уқтиришга уринган.\n"Эрк"чилар фикрича, партия низоми 1991 йилнинг сентябрида расман қайд этилган ва у бекор қилинган эмас.\nМавжуд сайлов қонунчилиги сайловларда номзодларнинг мустақил ташаббус гуруҳлари томонидан илгари сурилишига изн бермайди.\n2019 йил декабридаги парламент сайловларини кузатган ЕХҲТ миссияси Ўзбекистондаги нисбатан эркинлашган матбуот сиёсий мухолифатнинг ўрнини боса олмганини айтган эди.\nЎзбекистон Марказий сайлов комиссияси расмийлари келаётган президент сайловларида халқаро ташкилотларнинг "мақбул" тавсиялари тадбиқ этилишини айтишган, аммо бу тавсияларга мухолифат партияларини рўйхатдан ўтказиш кирадими, йўқми, маълум эмас.\nЎзбекистон парламентидаги мавжуд бешта партиянинг ҳаммаси ҳукуматпараст партиялардир. Мамлакатда қарор топган сиёсий анъанага кўра, айнан шу партияларнинг раҳбарлари президент сайловларида амалдаги президентга "рақиб" бўлади.\nДХХ: 2020 йилда 4 та террорчилик актининг олди олинди\nДавлат хавфсизлик хизмати 5 апрель - ДХХ куни муносабати билан эълон қилинган расмий баёнотида 2020 йилда амалга оширилган қатор тадбирлар тўғрисида маълумот берди.\nРасман билдирилишича, 2020 йилда ДХХ томонидан 4 та террор актининг олди олинган. “Улардан 2 таси Ўзбекистондва 2 таси МДҲ мамлакатларида содир этилиши режалаштирилган эди”,-дейилади баёнотда.\nМаълум қилинишича, экстремистик ва террористик ташкилотларнинг 67 та яширин гуруҳлари фаолиятига чек қўйилди.\n“Экстремизм ва терроризмга алоқадорликда айбланиб, хорижда яшириниб юрган 98 нафар Ўзбекистон фуқароси мамлакатимизга олиб келинди ҳамда жавобгарликка тортилди”,-дейилади билдирувда.\nДХХ матбуот хизмати 2020 йил давомида 747 килодан ортиқ гиёҳванд модда, 251 минг дона психотроп таблетка, 594 дона қурол, 4 781 дона ўқ-дори ва 24,4 кило портловчи модда ноқонуний муомаладан олинганини, коррупция билан боғлиқ 540 дан ортиқ ҳолатга “чек қўйилгани”ни ҳам билдирди.\nШунингдек, ҳисоботда бюджет ва кредит маблағларининг талон-тарож қилганлардан 557 ммиллиард сўм давлат фойдасига ундирилгани, ноқонуний миграция ва одам савдосига алоқадор 102 та жиноий гуруҳ фош этилгани, Ўзбюекистонга ноқонуний олиб кирилгани, 58,3 миллиард сўмлик товар-моддий бойликлар қўлга олингани таъкидланган.\nЎзбекистон Қирғизистонга чигит, уруғлик буғдой ва ундан иборат инсонпарварлик ёрдами кўрсатади\nЎзбекистон 2020 йилда коронавирусга қарши кураш доирасида Қирғизистонга камида беш марта гуманитар ёрдам кўрсатди.\nЎзбекистолн Қирғизистонга минг тонна буғдой уруғи беради. Бу уруғликнинг 500 тоннаси инсонпарварлик ёрдами сифатида берилади. Қолган 500 тоннаси буғдой шаклида Ўзбекистонга қайтарилади. Бу ҳақда Қирғизистон Бош вазири Улуғбек Марипов маълум қилди.\nУнга кўра, бундан ташқари Ўзбекистон 500 тонна чигит ҳам беради. Чигитнинг 250 тоннаси инсонпарварлик ёрдами, 250 таннаси эса қайтарилади.\n“Шунингдек, Ўзбекистон Қирғизистонга 10 минг тонна унни инсонпарварлик ёрдами сифатида етказиб беради”,-деди Бош вазир.\nАввалроқ Ўшдаги 103 йиллик тарихга эга Бобур номидаги Ўзбек Академик театри Ўзбекистон ҳисобиданг таъмирдан чиқарилиши хабар қилинган эди. Тошкентда 1913 йилда асос солинган ҳозирги Миллий Академик театрдан кейин Марказий Осиёдаги энг кекса театр ҳисобланади.\nБилдирилишича, театр таъмири учун ўзбекистон 37,5 миллион қирғиз сўми, яъни 440 минг доллар ажратади.\nПрокуратурага ишга жойлаш учун 30 минг доллар пора сўраган шахс ушланди\nТошкентнинг Чилонзор туманида 4 апрель куни мансабдор танишлари орқали прокуратурага ишга жойлаштириш эвазига И.Э., исмли шахсдан 30 минг доллар пора сўраган шахс қўлга олинди.\nБош прокуратуранинг маълум қилишича, қўлга олиш амалиёти ички хавфсизликни таъминлаш бошқармаси ҳамда Бош прокуратура ҳузуридаги Департаментнинг Қашқадарё вилояти бошқармаси ходимлари билан ҳамкорликда ўтказилди.\nБилдирилишича, И.Э., Департаментнинг Қашқадарё вилояти бошқармасига мурожаат қилиб, аризасида “Носир” исмли шахс мансабдор яқинлари орқали уни ишга жойлаб қўйиш эвазига 30 минг доллар пора сўрагани ҳақида ариза ёзган.\n4 апрель куни ўтказилган тадбирда 2 нафар фуқаро Чилонзор туманида жойлашган “Денов” чойхонасида ариза муаллифи И.Э.дан 5000 АҚШ долларини олган вақтда ашёвий далиллар билан ушланган.\nМазкур ҳолат юзасидан Департаментнинг Қашқадарё вилояти бошқармаси томонидан Жиноят кодексининг тегишли моддалари билан жиноят иши қўзғатилди.\nЎзбекистонлик талабаларнинг Россияга киришига рухсат берилди\nЎзбекистонлик талабалар, аспирантлар ва ординаторларнинг ўқишни давом эттириш учун Россияга киришига рухсат берилди. Россия Фан ва олий таълим вазирлиги расмий сайтида билдирилишича, ҳукумат бу борада 31 март куни қарор қабул қилди.\nЎзбекистонлик талабалар Россияга келишларидан камида 10 кун олдин ўзлари ўқийдиган университет раҳбариятини электрон почта орқали хабардор қилишлари лозим. Шундан сўнг университет талабага Россияга кириш юзасидан маълумот жўнатади.\nТалабалар Россия чегарасидан ўтишларидан уч кун аввал COVID-19 тестини топшириши ва натижа салбий экани тўғрисида рус ёки инглиз тилида маълумотномага эга бўлиши лозим.\nСўнгги йилларда Россия олийгоҳларида ўқийдиган талабалар сони бўйича Ўзбекистон МДҲ давлатлари орасида пешқадамга айланиб, бу кўрсаткич йил сайин ошиб боряпти.\nБу рақамларда Россияда тижорий олий ўқув юртлари кундузги бўлимларида таҳсил олаётган талабалар сони акс эттирилмаган.\nРоссиядаги олийгоҳларда таълим олувчи ўзбекистонлик ва бошқа хорижлик талабалар 2020 йилнинг 13 ноябридан бери масофавий тарзда ўқиётган эди.\n8 февралдан анъанавий ўқиш бошланди. 16 февраль куни қатор хориж давлатлари талабаларининг Россияга қайтишига рухсат берилган, аммо Ўзбекистон мазкур рўйхатга киритилмаганди.\nЎшдаги Марказий Осиёнинг энг кекса Ўзбек Академик театрини Ўзбекистон таъмирлаб беради\nЎшдаги Ўзбек Академик театри биноси.\nЎшдаги Бобур номидаги Ўзбек Академик мусиқали драма ва комедия театри Ўзбекистон ҳисобидан капитал таъмирдан чиқарилади.\nТеатр директори Аъзам Абдураззоқовнинг Озодлик радиосига билдиришича, бу ҳақда бир неча кун олдин театрга ташриф қилган Қирғизистон Маданият, ахборот, спорт ва ёшлар сиёсати вазири Кайрат Иманалиев театр жамоаси билан учрашуви чоғида маълум қилган.\nАъзам Абдураззоқовнинг айтишича, вазир Ўзбекистон ҳукумати театрни капитал таъмирлаш учун 37, 5 миллион қирғиз сўми – таҳминан 440 минг доллар ажратгани ҳақида гапирган.\n“Вазир бу масала Ўзбекистон ва Қирғизистон президентларининг 11-12 март кунлари Тошкентда бўлиб ўтган учрашуви чоғида муҳокама қилинганини ҳам билдирди. Бобур театрининг янги биноси 1979 йилда қурилиб, фойдаланишга топширилган. Ўшандан бери бино капитал таъмир қилинган эмас”,-деди Аъзам Абдураззоқов.\nУнга кўра, жорий йилда Ўшда ўтказиладиган анъанавий "Арт Ордо" халқаро театр фестивали Бобур театрининг 103 йиллик юбилейига бағишланади.\nБобур номидаги Ўзбек Академик мусиқали драма ва комедия театри 1914 йилда Ўшдаги Рус-тузем мактаби қошида жадидчилар Раҳмонберди Мадазимов ва Болтихожи Султонов раҳбарлигидаги тўгарак сифатида иш бошлаган. 1918 йилда мазкур тўгарак Туркистон Реввоенсовети қошидаги театр труппасига айлантирилган.\nЎшдаги Бобур номидаги Ўзбек Академик мусиқали драма ва комедия театри Тошкентда 1913 йилда асос солинган ҳозирги Миллий Академик театрдан кейин Марказий Осиёдаги энг кекса театр ҳисобланади.\nМазкур театр артистлари Абдулла Тароқ ва Розияхон Мўминова Қирғизистон ССРнинг энг биринчи халқ артисти ва хизмат кўрсатган артист унвонларига сазовор бўлган.


Бош саҳифа ҲикматномаМумтоз файласуфлар ҳикматиГалилео Галилей (1564-1642 )\nИталиялик қомусий олим: риёзиётчи, фалакиётшунос, файласуф, табииётшунос аллома Галилео Галилей Пиза шаҳрида дунёга келди.\nУ обрўли, бироқ камбағаллашган аслзода оилага мансуб эди. Отаси Галилейнинг ҳаким бўлишини орзу қиларди. Шу боис у Пиза дорилфунунининг тиббиёт куллиётига ўқишга кирди. Лекин Галилейдаги риёзиётга бўлган қизиқиш устунлик қилди.\nГалилей аввал ибодатхона мактабида, кейин дорилфунунда ўқиди. У Архимедни ўзига устоз деб билган.\n1589 йилда Галилей Пиза дорилфунунида профессор илмий унвонини олди. У дорилфунунда дарс бериш билан бир вақтда механика ва фалакиётшуносликка оид қатор тадқиқот ишларини олиб бориб, жисмларнинг тушиши, уларнинг қиялик сиртдаги ҳаракати қонунларини ўрганди. Шунингдек, осмон жисмларининг ҳаракатини кузатди.\nГалилео Галилей ўз тадқиқотларига таянган ҳолда Арастунинг Коинот тузилиши ва механик ҳолатига доир таълимоти хато эканини маълум қилди. Дорилфунун ўқитувчилари ва дин пешволари унинг бу фикрига қарши чиқишди. Оқибатда олим Пизани тарк этишга мажбур бўлди.\nГалилей 1592-1610 йилларда Падуан дорилфунунининг риёзиёт кафедрасида ишлади.\nОлим 1609 йилда телескопни ихтиро қилди. Бу илк телескоп орқали осмон жисмларини 30 баравар катталикда кўриш мумкин эди.\nОлим 1610 йилдан Флоренция герцоги саройида хизмат қила бошлади.\nГалилей Ойдаги кратерлар ва тоғ тизмаларини аниқлади. Муштарийнинг йўлдоши, Қуёшдаги доғлар, Зуҳра сайёраси фазалари, Зуҳалнинг ҳалқаларини кашф этди.\n1633 йилда руҳонийлар Галилейнинг «Оламнинг икки тизими ҳақидаги суҳбатлар» номли асарини муҳокама қилиб, унда илгари сурилган илмий фикрларни (Ернинг Қуёш атрофида айланиши, Қуёшнинг эса тинч туриши) рад этдилар. Рим папаси Галилей устидан суд олиб бориш тўғрисида кўрсатма берди. Ёши 70 ни қоралаб қолган хаста Галилейни Римга келтириб, зўрлик билан сайёралар оламига оид фикрларидан воз кечишга мажбур қиладилар.\nСуд тугагандан кейин Галилей Флоренцияга қайтади ва реакцион руҳонийларнинг таъқибига қарамай, илмий тадқиқотларини давом эттиради.\nОлим 1642 йили шогирдлари Вивиани ва Торричели қўлида жон беради. Католик черкови 1971 йилга келибгина Галилей устидан чиқарилган айблов ҳукмини бекор қилди.\nКоинотнинг чегараси бор-йўқлиги масаласи ҳанузгача ечилмай қолаяпти. Менимча, инсоният ҳеч қачон бунинг тагига етолмайди.\nМен катта масалалар хусусида узоқ баҳслашиб, ҳеч нарсага эришолмагандан кўра, арзимас нарсаларга оид кичик бир ҳақиқатни кашф этишни афзал кўраман.\n← Аввалги Аввалги Яков Бёме (1575-1624)\nКейинги → Кейинги: Фрэнсис Бэкон (Лорд Веруламский) (1561-1626)


Фитр садақасининг миқдори ҳақида - Darakchi\nФитр садақасининг миқдори ҳақида\nҲИДОЯТ САРИ 08.06.2018, 14:04\nФитр садақаси аслий ва зарурий эҳтиёжларидан ортган моли нисобга етган ҳар бир озод мусулмонга вожиб бўлади. Имом Шофеъийга кўра фитр садақасини адо этиш фарздир. У киши фитр садақаси ҳақида ворид бўлган ҳадиси шарифдаги "фараза Расулуллоҳи соллаллоҳу алайҳи ва саллама закаата-л-фитри..." (Расулуллоҳ соллаллоҳу алайҳи ва саллам фитр закотини фарз қилдилар, белгиладилар) сўзининг зоҳирига кўра шундай деганлар. Бироқ, Имом Шофеъийнинг фитр садақаси ҳукми борасидаги "фарз!" деган сўзлари бу ўринда ҳанафий мазҳабимиздаги "вожиб" сўзига муқобил келади. Зеро, шофеъийларга кўра ҳам фитр садақасини инкор қилган киши кофирга ҳукм қилинмайди. Чунки, мазкур молий ибодат занний далил орқали собит бўлган. Уламоларимиз, ҳадиси шарифда келган "фараза" сўзини "миқдорини белгилаш" маъносида таъвил қиладилар. Бошқа бир таъвилга кўра, эса "фараза" сўзи "фарз қилди" маъносида бўлса ҳам у мазкур сўзни Набий алайҳиссаломдан бевосита эшитган кишилар ҳаққида фарздир. Чунки, у одам учун бу ҳадис қатъий билим ва далолатни тақозо этади. Аммо, бошқалар ҳаққида заннийлигича қолади.\nФитр садақаси қудрати мумаккина (имкон яратувчи қодирлик) орқали собит бўлади. Яъни, аслий ҳожатларидан ортган моли нисобга етган бўлса, унинг ҳаққида бу молиявий ибодат вожибга айланади ва то адо этгунча молига талафот етса ҳам мазкур вожиблик соқит бўлмайди. Закот каби орада бир қамарий йил ўтса ҳам камаймай туриши шарт қилинмайди. Чунки, закот қудрати муяссира, яъни мазкур амални осонлаштирувчи, осон қилувчи қодирлик орқали фарз бўлади.\nФитр садақасининг миқдори жон бошидан ярим соъ буғдой ва унинг маҳсулотларидан масалан, ун, талқон ва ҳоказодан ярим соъ миқдорда чиқарилади. Аммо, арпа, хурмо (тамр) ва майиздан бир соъ миқдорида чиқарилади.\nАслида ҳадиси шарифларда ярим соъ деган миқдор ишлатилмаган. Лекин, Набий алайҳиссалом даврларида Мадинада буғдой кўп эмасди. Одамларнинг емиши асосан арпа ва юқорида зикр этилган егулик турларидан эди.\nАммо, Муовия разияллоҳу анҳу даврига келиб, Ислом ўлкаларида буғдой кўпайиб кетгач, саҳобалар буғдойнинг ярим соъ миқдори арпанинг бир соъига тўғри келади, деган тўхтамга келадилар. Ва буни Муовия разияллоҳу анҳу тасдиқлайди. Шу тариқа буғдой ва унинг маҳсулотларидан бериладиган фитр садақаси миқдори ярим соъ миқдорида қилиб белгиланади. Бу саҳобаларнинг ижмоъси бўлганлигидан эътиборли ҳукмга айланди.\nСоъ бу қадимда озиқ-овқат миқдорини ўлчаш учун ишлатилган идиш бўлиб, фиқҳий мазҳаблар унинг килограммдаги ўлчовини белгилашда турли хил йўл тутганлар.\nҚадимда ўлчов бирликлари ўта мураккаб ва ноқулай бўлган. Килограмм тизими каби осон ва қулай бўлмаган. Турли хил идишлар ясаб, уларнинг ҳар бирига ном бериб, ишлатганлар. Улардаги ягона қулайлик шу бўлганки, катта ўлчов бирлиги ўзидан кичикроқ ўлчов бирлиги бўлган идишнинг аниқ бир жуфт сонидан иборат бўлган. Масалан, бир соъ тўрт мудд, бир мудд эса икки ратл ва ҳоказо.\nАммо, улардаги яна бир ноқулайлик, мазкур ўлчов бирликлари номи бир бўлса ҳам, турли жойларда ҳажми турлича бўлган. Айнан шунинг учун ҳам уларнинг килограм тизимидаги миқдорини белгилашда мазҳаблар ўртасида тафовут юзага келган.\nХуллас калом, соъни замонавий ўлчов бирликларига нақл қилишда ҳанафий мазҳабининг ўлчови энг юқори ўлчов ҳисобланади. Унга кўра, бир соъ тўрт мудддан иборат. Тўрт мудд эса саккиз ратл.\nҲанафий мазҳабимизга кўра, бир мудд 1072 граммдан иборат. Шунга биноан соънинг ҳанафий мазҳабидаги миқдори қуйидагича бўлади: 4 мудд x 1072 гр = 4288 грамм. Демак, бир соънинг миқдори 4 килограмм 288 граммни ташкил этади.\nЯрим соъ эса 2 килограмм 144 граммдан иборат. Фитр садақасининг буғдой ва унинг маҳсулотидан бериладиган миқдори шунча. Аммо, шайх АбдулҲамид Маҳмуд Таҳмознинг "Ал-фиқҳ ал-ҳанафий фий савбиҳил жадид" китобида ярим соъ тахминан икки килограму 250 грам миқдорида белгиланган. Бунда эса юқоридаги миқдордан тахминан 100 грамм фарқ қиляпти.\nДемак, буғдой ва ундан фитр садақа ажратмоқчи бўлганлар юқоридаги миқдордан келиб чиқишлари керак.\nАммо, хурмо, майиз, пишлоқ, арпа каби нарсалардан эса том бир соъ миқдорида фитр закоти чиқарилади. Мазкур нарсалардан жон бошидан 4 килограму 288 грамм миқдорида бериш керак.\nФитр садақасини мазҳабимизда юқоридаги маҳсулотларнинг бозордаги қиймати бўйича ҳам бериш жоиз. Бугунги кунда ҳатто бу афзал ҳамдир. Чунки, замонамизга келиб, бойлик ва фақирлик тушунчаси ҳам жуда ўзгариб кетди. Одамлар қадимда буғдойлари бўлса, қўлбола тегирмонларида янчиб, нон қилиб кунларини ўтказаверганлар. Ҳаёт осон ва содда бўлган. Ҳозир эса нафақат таомланиш ва қорин тўйиши, балки, умуман кўп нарса учун пул бирламчи ўринни эгаллаган даврда яшаяпмиз. Инсон фақир ва муҳтож бўлиши аммо уйида ейдиган нарсаси етарли бўлиши мумкин.\nФақиҳларимиз ҳам шу нарсани ҳисобга олиб, осончилик ва кенгчилик пайтида фитр садақасининг қийматини берган афзал, очарчилик ва қаҳатчилик даврида эса егуликда берган афзал дейганлар.\nШунга кўра, бугунги кунда фитр садақасининг қиймати берилиши афзалроқ. Чунки, шунда эътиёжманд киши қўлига тушган пулни ўзи билиб, ўзи энг зарурий деб ҳисоблаган эҳтиёжига сарфлайди.\nЮқорида фитр садақаси бериладиган егуликлар борасида ҳадиси шарифлар ва саҳобалардан нақл этилган нарсалар тилга олинди. У ҳам бўлса, буғдой, арпа, хурмо, майиз ва пишлоқдир. Мана шу нарсалар мусулмон ўлкаларда қадимда асосий емак тури бўлган. Аммо, ҳозир асосий емак турлари, рўзғор маҳсулотларининг тури жуда кўпайиб кетди. Мисол учун, бугун уйга рўзғор қилсангиз, ун, нон, ёғ, макарон, гуруч, мош, тухум ва бошқа нарсалардан харид қиласиз. Хўш, шу нарслардан фитр садақаси берса бўладими(?), агар бўлса, миқдори қанча бўлади(?), деган ҳақли ва ўринли савол туғилади. Бунга жавоб шуки, насс билан собит бўлмаган яъни, ҳадисларда тилга олинмаган егулик турларидан ҳукман берса бўлади. Яъни, уларнинг ўзи эмас, балки, қиймати берилиши мумкин. Масалан, маккажўхори, гуруч, мош, нон маҳсулотлари каби нарсалардан фитр садқа чиқармоқчи бўлса, уларнинг миқдорини пулга чақиб беради.\nФитр садақасининг энг оз миқдордагисидан бериш жоиз. Яъни, 2 килограм 144 грам буғдойнинг қиймати назарда туилмоқда. Аммо, имкон бўлса, хурмо, майиз ва пишлоқнинг бир соъ миқдорини пулга ўгириб берсалар, нур устига нур бўлади.


август кунлари Сайилгоҳ кўчасида «Gastro Bazaar» фестивали ўтказилиши муносабати билан пойтахтимиздаги айрим кўчалар вақтинчалик ёпилади. Бу ҳақда шаҳар ҳокимлиги матбуот ... ёпилади. Бу ҳақда шаҳар ҳокимлиги матбуот хизмати хабар берди. кўчалар номи қуйида берилган: 1. Матбуотчилар кўчасининг Буюк Турон кўчаси ...\nТошкентда халқаро музқаймоқ фестивали сабаб бир қатор кўчалар ёпилади\nСайилгоҳ кўчасида «MuzzDay» халқаро музқаймоқ фестивали ўтказилиши белгиланган. Тошкент шаҳар ҳокимлиги матбуот хизматига кўра, шу муносабат билан 1-4 ... хизматига кўра, шу муносабат билан 1-4 август кунлари Зарафшон кўчасининг Ислом Каримов кўчаси кесишмасидан «Тошкент зарбхонаси» ДУКгача ...\nўтказилиши муносабати билан соат 19:00дан 21:00гача А.Темур шоҳ кўчасининг А.Темур ҳиёбони айланма йўлидаги қисмида барча турдаги транспорт ... соат 07:00дан 08:00гача «Халқлар дўстлиги» майдонидан И.Каримов кўчаси бўйлаб И.Каримов кўчаси ва Афросиёб кўчаси кесишмасигача, мазкур ...\nУлуғбек туманида «Намунали кўча» лойиҳаси доирасида маҳаллалардаги кичик ва тор кўчалар таъмирланмоқда. Ушбу тумандаги «Подшобоғ» маҳалласи Салом кўчаси «Намунали кўча» ... шаҳар ҳокимиятининг хабар беришича, айни кунда ушбу кўчада таъмирлаш ишлари олиб борилмоқда. Шу сабабли Салом кўчаси транспортлар ...\nСурхондарё вилояти Ангор тумани Охунбобоев МФЙ «Фидокорлар» кўчасининг қиш ва баҳор ойларидаги оддий манзараси акс эттирилган. Фото: ... қиш, баҳор, ёз, куз... Ёзнинг жазирамасида тупроғу чангга тўлган кўча кузга бориб, лойга, ботқоққа айланди. Энди бу кўча истиқомат қилувчи ...\nАввалига айримларнинг энсаси қотган рост: намунча Сирдарё, айниқса, Боёвутга ёпишиб олдинглар, бу ердаги муаммолар бошқа жойда йўқми?\nМаҳкамаси соҳани ривожлантириш имконини берадиган, шу билан бирга кўчаларимиз қиёфаси очилишини таъминлайдиган ташқи рекламада ягона ва тушунарли ... ва тушунарли қоидаларни белгилашга қарор қилди. Бугунги кунда айрим кўчалар ва чорраҳалардаги реклама конструкцияларининг сони ва ташқи кўриниши ...\nетиштирилган 300 минг туп лола бу йил шаҳарнинг барча марказий кўчаларига экилди, деб хабар берди пойтахт ҳокимлиги матбуот хизмати. Ҳозир ...\nмуносабати билан соат 9.00дан 13.00гача пойтахтнинг бир қатор кўчаларида транспорт ҳаракати чекланади. Бу ҳақда шаҳар ИИББ матбуот хизмати ... Бу ҳақда шаҳар ИИББ матбуот хизмати хабар берди. Афросиёб кўчаси – Ислом Каримов мажмуасидан Ойбек кўчасигача; Ойбек кўчаси – Афросиёб ...\nшаҳар ИИББ Бешёғоч кўчаси транспортлар ҳаракати учун қачон очилишини маълум қилди. «Humo Arena» муз саройининг қурилиши муносабати билан Бешёғоч кўчасининг Фурқат ... муз саройининг қурилиши муносабати билан Бешёғоч кўчасининг Фурқат кўчасидан Афросиёб кўчасигача бўлган қисмида барча транспорт воситалари ...


02 июн 2020, Тошкент вақти: 23:15\n“Қарздорга шаллақилик қилган судхўр аёл ўлдирилди”\nҚашқадарё вилояти Қарши тумани Узуннаво қишлоғида яшаган судхўр аёл Шоҳиста Исмоилова ўлдириб кетилди (“Даракчи”, 21 январь).\nТергов жараёнида маълум бўлишича, судхўр аёл қаршилик Ислом Ҳамидовга 100 доллар устама фоиз шарти билан ўн кунга 3 миллион сўм қарз берган. Қарздор пулни олиб келганда судхўр аёл “Вақтида пулни олиб келмадинг, бир миллион сўм қўшиб берасан, бўлмаса, бошингга хотинларнинг ички кийимини кийдираман” дея “шаллақилик” қилган.\nБу дашномни йигитлик шаънига тўғри келмайди деб ҳисоблаган И.Ҳамидов судхўр аёл ва унинг ўғлини ўлдирган.\n“Марҳума Ш.Исмоилованинг фожиали ўлим топиши боиси унинг судхўрликни касбга, ўз уйини норасмий банкка айлантириб олганидир. Тергов даврида темир сандиғидан ўнлаб фуқароларнинг паспортлари, ишончномалар, тилхатлар, яна қанчадан-қанча аёлларнинг тилла тақинчоқлари топилди”, деб ёзади газета.\n“Бухоролик фуқаро чала битган намунали уйни олишга мажбурланмоқда”\nБухоро вилояти Когон шаҳрида яшовчи Зайнаб Муқумжонова шу номли туманнинг “Янги ҳаёт” қишлоғидаги чала қурилган намунали уйни олишга мажбурланмоқда (“Ҳуррият”, 20 январь).\nФуқаро 2010 йилда қишлоқда қурилаётган коттежлардан бири учун бошланғич бадални ҳамда шартномада кўрсатилган сумманинг икки қисмини тўлаган. Пировардида қурилишга тааллуқли расмий ташкилотлар З.Муқумжоновадан чала-чулпа тикланган уйни камчиликлардан кўз юмиб қабул қилишни талаб қилган. Иш маҳкамагача бориб, фуқаронинг даъвосини Когон тумани (2011), Бухоро вилояти (2012), Бухоро шаҳри (2013), Когон шаҳри (2014) судлари кўриб чиққан.\nАммо ҳамон ишнинг охири кўринмаяпти. Даъвогар аёл 36 та нуқтада камчилиги бор чала уй учун қолган пулни тўлашдан бош тортмоқда. Қурилишни бошлаган раҳбар судланиб ишдан кетган. Бугунги кундаги жавобгар ташкилот эса маблағнинг қолган қисми тўланмаса, қурилиш давом этмаслигини билдирган.\n“Йўлдан ўтаётган пиёданинг китоб ўқиши, телефондан фойдаланиши тақиқланди”\nЙўлда кетаётган ҳамда кўчани кесиб ўтаётган пиёданинг хаёлни чалғитувчи нарсалардан жумладан, телефон, планшетлардан фойдаланиши, видео кўриши, газета, журнал ҳамда китоб ўқиши ман этилди.\nЎзбекистон Ички ишлар вазирлиги Йўл ҳаракати хавфсизлиги бош бошқармаси раҳбари Холматжон Сайдалиевнинг бир қатор матбуот нашрларига маълум қилишича, мазкур тартиб 2016 йил 1 мартдан кучга киради.\nЯнги таҳрирдаги йўл ҳаракати қоидаларига кўра, бундан буён йўловчи олиб кетаётган автобус, микроавтобус, шунингдек, мотоцикл ҳамд мопед ҳайдовчилари кундузи ҳам яқинни ёритувчи чироқларни ёқиб юриши шарт. Шу билан бирга, ҳайдовчиларга тунги вақтларда нур қайтарувчи махсус нимча кийиб олиш мажбурияти юклатилди.\n“Вилоятлик ота-оналар фарзандини Тошкентдаги болалар боғчасига бера олмайди”\nТошкент вилояти Зангиота туманида яшовчи фуқаро И.Каримсаков неварасини Тошкент шаҳридаги болалар боғчасига бера олмади. Боғча маъмурияти ўз ҳудудингиздаги боғчага мурожаат қилинг дея унинг сўровини рад этган (“Адолат кўзгуси”, 21 январь).\nГазета изоҳига кўра, қонунчиликка мувофиқ болалар боғчага доимий яшаш ҳудуди бўйича қабул қилинади. Боғча йўлланмаси олиш учун ота-оналар тўғридан-тўғри боғча маъмуриятига эмас, ҳудудий қабул комиссиясига мурожаат қилиши лозим.\nЙўлланма учун ҳужжатлар 7 кун ичида кўриб чиқилиб, тегишли қарор қабул қилиниши керак. Агар танланган боғчада бўш ўрин бўлмаса, топширилган ҳужжатлар йўлланма учун навбатга қўйилади.\n“Хориждан фильм ўғирлаган ўзбек режиссёрларининг сири фош бўлди”\nЎзбекистонда 2013 йилда суратга олинган “Хиёнат гирдоби” фильми сюжети Буюк Британия ҳамда АҚШ киночилари суратга олган “Хиёнат баҳоси” (Derailed, 2005) фильмидан айнан ўғирланган.\n“Даракчи” нашри хабарига кўра, бундан ташқари, режиссёр Саид Мухторовнинг “Рашк”, хонанда Жаҳонгир Позилжоновнинг “Қизалоғим”, режиссёр Жавлон Шодмоновнинг “Уринг, жоним, уринг” фильмлари ҳам ўғирлик маҳсули саналади.\nШоу бизнес нашрида кинодаги плагиаторлик муносабати билан “Ўғри бўл, қароқчи бўл, инсоф билан бўл!” нақли ёдга олинган.\n“Аёллар ва болалар ҳам одам савдоси қурбони бўлмоқда”\nЧет элларга пуллаб юборилаётган одам савдоси қурбонлари орасида аёллар ва болалар ҳам учрамоқда (“Тошкент оқшоми”, 20 январь).\nБу ҳақда Ўзбекистон Ташқи меҳнат миграцияси масалалалари агентлиги бўлим бошлиғи Самар Мамашокиров маълум қилади.\nДунё бўйича ҳар йили 2,7 миллион инсон одам савдоси қурбони бўлмоқда. 600-800 минг нафар аёллар ва болалар алдов йўли билан хорижга сотиб юборилмоқда.\nАгентлик вакили ўзбекистонликларни пул топиш йўлида ҳар қандай разил йўлдан қайтмайдиган одамфурушлардан эҳтиёт бўлишга даъват этади.\n“Тўйда гул отиш одатини кўриб, ер ёрилсаю, ерга кириб кетсанг...”\nТўй-ҳашамларда урф кирган келиннинг гулдаста отиши танқид қилинди.\n“Эмишки, гулни илиб олган қиз тез орада турмушга чиқаркан. Энди ўйлаб кўринг, қайси иболи ўзбек қизи 300-400 киши кўз ўнгида “тезроқ эрга тегиш чорасини кўриб олай” қабилида гулга ёпишади?! Ёпишар экан, бир эмас, ўнлаб қизлар қий-чув қилиб, келинбола узатаётган “эстафета”ни тутиб олишга киришса денг. Ер ёрилсаю, ерга кириб кетсанг бу манзарани кўриб!” деб ёзади “Ўзбеккино” миллий агентлиги бош мутахассиси Дилфуза Турдибоева “Ҳуррият” газетасидаги мақоласида.\nМуаллифга кўра, халқ назаридаги ёш хонанда ва актёрлар бу каби одатларни ўз тўйларида ўтказиб, унинг кенг оммалашишига ҳисса қўшмоқда.


Россияда қолиб кетган тожик мигрантлари ватанларига келишди (видео)\nРоссия-Қозоғистон чегарасидаги Оқсарой Назорат ўтиш пунктида ушлаб қолинган бир гуруҳ тожик мигрантлари 22 ноябрь куни кечқурун ватанларига келди. 17 нафар мигрант ватанларига «Москва-Душанбе» поездида етиб келди.\nУларнинг ҳаммаси ой бошида Россия чегарачилари томонидан Москвадан Душанбе ва Хўжандга қатновчи учта поездан тушириб олинган эди.\nАстрахан вилоятидаги Краснярск туман суди мигрантларни Россия ҳудудларидан чиқариб юбориш борасида қарор қабул қилганидан сўнг, улар Россияни тарк этишга мажбур бўлган эди. Москва-Душанбе поезди ҳафтада уч марта қатайди, Оқсаройдан Душанбегача икки кунлик йўл.\nВатангга қайтган мигрантлардан бири Наврўз Қосимовнинг айтишича, ўзида электрон чипта бор эди, аммо Оқсаройда поезддан тушириб олишганида ҳайрон бўлган. «Мен уйга қандай қайтишимни билмадим. Пулим ҳам йўқ эди. Бизни судга олиб келишди ва миграция тўғрисидаги қонунни бузганликда айблашди ҳамдадепортация тўғрисида қарор қабул қилишди. Вазият шунақанги даҳшатли эдики, кўпчилигимиз чой ва нон билан чекланиб қолишга мажбур бўлдик», - дейди Наврўз.\nМигрантларнинг сўзларига қараганда, биринчи кунлари темир йўл вокзалининг кутиш залида ухлаш учун ҳам жой топилмади, овқатларни ўз пулларига сотиб олишди, пули йўқлар эса ватандошларидан қарз олишди. Тожикистон дипломатлари келганидан кейингина тунаш учун жой ва бепул иссиқ овқат беришди, дейди Қиёмиддин Азизов. Унинг айтишича, 2 минг рубль миқдорида жарима тўлашга мажбур бўлди ва бир ҳафтадан кейингина поездга ўтқазишди.\nБундан авваал Тожикистон ҳукумати мамлакат темир йўл компаниясига “Оқсарой” ўтиш пунктида ушлаб қолинган муҳожирларни бепул ватанга олиб келиш борасида фармойиш берган эди. Оқсаройда 29 нафар юртдошимиз қолди, дея хабар берди “Тожикистон темир йўллари” ДУК матбуот котиби Анвар Латифзода.\n2 ноябрдан 6 ноябрга қадар Москвадан Душанбе ва Хўжандга йўл олган поездлардан 200 га яқин йўловчи тушириб олинди. Тожикистоннинг РФдаги элчихонаси маълумотларига кўра, туширилганларнинг 116 нафари Тожикистон фуқаролари эди. Поездлардан Ўзбекистон ва Қирғизистоннинг ўнлаб муҳожирлари ҳам туширилган.


Google Play иловалар манбасида 8 та янги троян дастурлар аниқланди. Улар лицензиялашган дастурлар номи остида ниқобланган бўлган, деб хабар бермоқда ESET экспертлари. Бу дастурлар юкланиб, ўрнатилгач, улар фойдаланувчилардан «ортиқча» ҳуқуқларга изн сўраган. Сўнгра, фойдаланувчининг банк маълумотларини ўғирлаб, уни ғаразгўйларга берган.\nESET антивируси мутахассисларининг айтишича, ўғри иловалар кўпбосқичли архитектура ва шифрлашдан фойдаланади. Шу билан ғаразгўйларга банк маълумотларини ўғирлашга имкон беради.\nЗарарли фаоллик фойдаланувчига кўринмайди ва 4 босқичда амалга ошади.\nИлк икки босқичда қурилмада яширин тартибда шифрларни очиш ва икки вазифани бажариш амалга ошади.\nУчинчи босқичда зарарли дастур хуфёна тарзда бошқа иловани юклайди. Беш дақиқалардан сўнг, фойдаланувчига таниқли дастур (масалан Adobe Flash Player) ёки мавжуд бўлмаган Android Update ёки Adobe Update кабиларни ўрнатишни сўрайди. Унинг вазифаси эса, сўнгги тўртинчи босқич дастурни ишга тушириш ҳисобланади.\nЮкловчи троян қурилмага ҳужум қилувчилар истаган ҳар қандай зарарли дастурни ўрнатиш имконини беради. ESET экспертлари банк трояни MazarBot ўрнатилган қурилмани кўздан кечиришган. У юкланганидан сўнг, экранга сохта рўйхатдан ўтиш шаклларини акс эттиради.\nESET фирмаси огоҳлантирганидан сўнг, мазкур 8 илова Google Play дўконидан ўчирилган.\nAndroid Google Play ESET


ҚИМОРБОЗ… - 7 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Август » 7 » ҚИМОРБОЗ…\nБу эркакнинг афт-башарасига қараган одам уни сира қирққа кирган демайди. Кўз остидаги ёнғоқчалар, бўйнигача ёйилиб кетган ажинлар Тоштемирни олтмиш ёшли чолдек кўрсатади. Ҳатто баъзида кўча-кўйдан ўтиб қолса, уни билмасдан «Ассалому алайкум, отахон!» деб ўтиб кетишади. Лекин бунга Тоштемир заррача эътибор қилмайди. Унга ароқ, баъзида наша топилиб турса, қиморхонада ўтири-иб ўша зормандаларнинг кайфини сурса, бас… Нима қипти?.. Ота-она тириклик пайтида ёлғизгина боламиз-ку, демасдан қарғаб юборган бўлса… Бунинг устига анави хосиятсиз уй ҳам қиморга тикилди. Текинтомоқ қизи Хосиятдан бўлак ташвиши йўқ…\nТоштемир беихтиёр қизи эсига тушиб кайфдан юмила бошлаган кўзларини базўр очди-да, атрофга кўз югуртирди. Улфатлар негадир кўринмади. Фақат… Рўпарасида қандайдир қора соя ўтиргандек бўлиб кўзларини каттароқ очди-ю… Яна Эшмат қорига кўзи тушиб беўхшов ижирғаниб қўйди. — «Оббо, шу нусхаям ҳеч тинч қўймас экан-да!.. — хаёлидан ўтказди Тоштемир, — Қачон қараса, орқамдан юргани-юрган… Э, маҳаллага оқсоқол бўлсанг, менга нима?! Пандавақи-ей!..»\nЭшмат қори Тоштемирнинг уйғона бошлаганини кўриб бирдан жонланди.\n— Менга қара, Тош, — деди унинг елкасидан туртиб, — Сен қачон одам бўласан ўзи-а?.. Ота-онанг сени дастингдан куя-куя ўлиб кетди… Хотинни-ку, бошига етмагунча тинчимадинг…\n— Вей, қария, — қорининг сўзини бўлди Тоштемир, — Сизга нима керак ўзи?.. Ё менминан ошиқ ташламоқчимисиз?.. Ҳи-ҳи-ҳи!..\nЭшмат қори унинг бу гапидан аччиқланиб ҳассасини қўлига олди.\n— Ҳой, бетамиз, нимага отангдан қолган уйни сотдинг-а?.. Ҳеч бўлмаса қизингни ўйламадингми?.. У қайси кўчада қолади энди?..\n— Пул керак бўлди, қария, пул!.. Ё сиздан сўрасам, бериб турармидингиз-а?.. Ҳи-ҳи-ҳи!..\n— Кулма!.. Кўмганда куласан ҳали… Мен сенга эмас, қизингга ачинаман, холос…\n— Э, намунча қизинглайверасиз?.. Қиз меники, нима хоҳласам, шуни қиламан. Ундан кўра мачитингизга борсангиз-чи, пешин қазо бўлади… — Эшмат қори келганига пушаймон бўлди. Кайфи таранглигидан оғзининг сўлагиниям артишга куч тополмай ўтирган Тоштемирга нафрат аралаш тикилиб турди-да, қўшиб қўйди:\n— Кўзингни оч, бола, агар қизингга бир нарса бўлса, маҳалла кечириб ўтирмайди, нақ тошбўрон қилдирвораман…\nМЕН ЗЎРМИ, СЕН ЗЎР?..\nМардонқул «бобой»нинг қиморхонаси Тоштемирга ўз уйидек бўлиб қолган. Айниқса, «учиб» қолган дамларида ҳам эмаклаб-эмаклаб бўлса-да, мана шу каталакдай ҳужрага етиб олади-ю, тўйгунича ухлайди. То бир-иккитаси келиб «ўйин» бошламагунча ухлайверади. Хосият эса, бир гап бўлар… Ижара ҳақини тўлаб турган бўлса… Қолаверса, қўни-қўшнилар ҳам ташлаб қўйишмаётгандир…\nТоштемир боши оғриқдан тарс ёрилгудек бўлиб секин ўрнидан турди. Увадаси чиққан эски кўрпачани устидан олиб бир четга улоқтирди-да, чойнакни пайпаслаб кўрди. Сув йўқ… У базўр ўрнидан туриб ҳовлига чиқди. Атрофни кузатиб вақт пешинми, эрталабми, фарқлаёлмади. Шу пайт дарвоза очилиб, «улфатлари» Содиқ «ғазначи» билан Ҳошим «новча» келиб қолишди.\n— Ие, сен ҳалиям шу ердамисан?.. — хохолаб кулганча Тоштемирга қўл узатди ғазначи.\nТоштемир унга бир ўқрайиб қўйди-ю, тўнғиллади:\n— Шу ерда бўлмай энамнинг уйида бўлармидим?..\nОрадан ҳеч қанча вақт ўтмай ҳужра одамга тўлди. Отдан тушса ҳам эгарни бўшатмаган Тоштемирга худо бериб, ошиққа биринчилардан бўлиб ёпиша кетди.\n— Вей, бола, бор-йўғингдан айрилиб зўрға ўтирган бўлсанг, — дея койинган бўлди Мардонқул бобой, — Сенга ким қўйибди яна ошиқ тепишни… Қўй, ўзингга жабр қилаверма!..\nТоштемир бу гапларга эътибор қилмай бир бурчакда астойдил наша тутатаётган шоп мўйловли кимсага хўмрайиб қаради.\n— Ҳой, Тўхташ, қасам ичиб айтаманки, бугун уйимни қайтариб, яна устига ўн минг кўкидан қўшиб берасан…\nТўхташ Тоштемирга совуқ жилмайиш қилди.\nУста қиморбозлар омад кетса жуда узоқ вақт ортга қайтавермаслигини доимо тан олишади. Шунинг учунми, улар мабодо бир-икки кетма-кет ютқазиб қўйишса, дарҳол ўйиндан чиқиб, маълум вақт чўтал йиғиб кун кўришади… Аммо бунақанги ирим-сиримлар Тоштемирга бегона бўлди. Ўз уйидан, отасидан қолган мол-ҳолидан айрилиб расвойи олам бўлгани етмай яна таваккал ошиққа оёқ тиради.\n— Тўхта, тўхта, аввал пул тик… Пулинг борми ўзи тикишга?.. — аюҳаннос солиб қичқиришди атрофдагилар… Тоштемир бирпас сукут сақлаб тургач, беихтиёр тилга кирди:\n— Гарткам!.. Қизим Хосиятни тикаман…\n— Астағфирилло… Ҳой, бола, кўзингни оч, ҳозир ютқазиб қўясан, — қичқирди Мардонқул бобой, — Сен Тўхташминан бекор ҳазиллашяпсан… Тўхташ Хосиятни яхши танийди. Жуда келишган, бунинг устига ювош қиз. Кайфчиликда бир-икки тегиниб ҳам кўрган. «Индамаган…» Буёғи, хотинсиз бўлса… Хосият ҳам етилиб турибди… Ҳозир манави аҳмоқни бир юришдаёқ тиндира олса, қиз ўзиники… Ана ундан кейин бировга ғинг деб оғиз очиб кўрсин-чи…\nТўхташ совуқ тиржайиб, Тоштемирнинг тепкисига бўйсунмай бир четда юмалаб ётган ошиқларни қўлига олди-да, оёғи остига қўйди.\nҚиморбозларнинг ҳаммаси кутилмаганда ув тортиб юборди. Тоштемир не кўз билан кўрсинки, рақибнинг ошиғи олчи эди…\nХосият болалигидан мунғайиб, не-не қийинчиликлар билан катта бўлган. Отаси ичкилик, қимор деб деярли рўзғор билан иши бўлмайди. Айниқса, онаси бечора не азобда ўлиб кетди. Эр кўриб, рўзғор қилиб рўшнолик кўрмади. Бунинг ўрнига, бутун умр пиёниста, зўравон эрнинг дастидан сомонхоналарда, оғилхоналарда жон сақлаб ўтди… Хайриятки, Хосиятнинг бахтига қўшнилари Сарви кампир бор экан. Отаси ичиб келди дегунча, ўн яшар Хосиятни дарров қўлтиғига оларди. — «Юр, қизим, сен ўзингнинг жонингни сақла, қиз боласан… Эр-хотин бир амаллаб келишиб олишар…» — дерди у нуқул Хосиятнинг бошини силаб…\nМана, энди у ўн саккизга кирди. Хосият тенгиларнинг аксариятини узатиб юборишяпти… У бўлса, ҳануз бўлмағур отани деб эл-улус олдида боши эгик… Гарчи, ҳамма Хосиятнинг ким эканини билса-да, барибир номус қилади…\nХосият ўрнидан туриб девордаги соатга қаради… Ярим кеча бўпти… «Қаерда юрибдийкин-а? Яна ичиб келмасин-да, ишқилиб!..»\nШу пайт ташқарида дупур-дупур овоз келди-ю, Хосият ҳовлиқиб деразадан қаради. Отаси экан… «Хайрият, ичмаганга ўхшайди, — деб қўйди ичида, — Бир кун бўлсаям тинч ухлайдиган бўпман…»\nЛекин қизалоқ Тоштемирнинг нима ишлар қилиб қўйганидан, афсуски, бехабар эди. Шу боис, отаси ҳушёрлигидан қувониб дарров олдига дастурхон ёзди-да, овқат иситиб келди. Тоштемир қовоғи уйилган кўйи кутилмаганда қўйнидан бир шиша ароқ чиқариб дастурхон устига қўйди.\nАроқни кўриб Хосиятнинг жон-пони чиқиб кетди… —\n«Уйга ароқ кўтариб келадиган одати йўқ эди-ку! — кўнглидан ўтказди у елка қисиб, — Ишқилиб, бир балони бошламасин-да!»\nТоштемир бир кўтаришда косадан сал кичикроқ пиёладаги ароқни сипқориб, пишиллай-пишиллай тузланган бодринг кавшаркан, ер остидан қизига қараб қўйди… Тўғриси, битта-ю битта қизини ўша Тўхташнинг қўлига топширгиси йўқ… Лекин… Иложи қанча… У билан ҳазиллашиб бўлмайди… Одамлари кўп… Гапидан қайтганини сезиб қолса, бир кечада ўлдиртириб юборишиям ҳеч гапмас… Йўқ… Бўлар иш бўлди… Вақт кетяпти… Айтилган пайтга етказиб бормаса бўлмайди… Нима қилиш керак?.. Қизига бир оғиз айтсинмикан ё алдаб олиб борсинмикин?.. Йўқ… Қиморбоз дангал бўлгани яхши… Ўзининг боласи-ку!.. Унинг хоҳишига қараб ўтирса, нималар демайди… Қани, қаршилик кўрсатиб кўрсин-чи… Нақ бўғизлаб қўя қолади…\nТоштемир пиёладаги қолган ароқни ичиб, шишани деразадан ташқарига улоқтирди-да, бошини эгганча жимгина дастурхоннинг бир четини ўйнаб ўтирган Хосиятга ўгирилди.\n— Хосият, — деди у жиддий оҳангда қизига яқин келиб, — Кийимларингни кий, мен сени бир жойга олиб бормоқчиман…\n— Қаерга?.. — Тоштемир нима дейишни билмай бироз сукут сақлаб олгач, сўзида давом этди:\n— Тўхташ амакингникига…\n— Мен уерда нима қиламан, ота?..\n— Э, нима қилардинг?.. Мен сени қиморга бой бериб қўйдим… Биласан-ку… Пул бўлмагандан кейин…\nБу гапларни эшитиб Хосиятнинг ранги-қути ўчди… Наҳотки?.. Наҳотки, отаси шундай пасткашликка борган бўлса?.. Ахир… Одамлар нима дейди?.. Дугоналарининг кўзига қандай қарайди?.. Йўқ… Бормайди… Ҳеч қаерга бормайди…\nХосият беихтиёр орқасига ўгирилиб ташқарига чиқиб кетмоқчи бўлди. Аммо отанинг бақувват қўллари билакларидан тутиб уни ўзига қаратди.\n— Ҳа-а, қочмоқчимисан, ҳароми?.. Қочиб бўпсан… Агар раъйимга қарши борсанг нақ бўғизлаб ташлайман… Кийин, дедим сенга!..\n— Қўйворинг!.. Мен ҳеч қаерга бормайман… Қўйворинг!.. — Хосият отасининг қўлларидан қутулиш илинжида жон-жаҳди билан силтаниб дод солар, лекин унинг овозини сувоғи кўчиб тушган пахса деворлардан бўлак ҳеч ким эшитмасди.\nШайтон домига тушган одамнинг кўзлари кўр, қулоқлари кар бўлиши мана шу ерда билинди-қўйди. Қизининг оҳу нолалари, ялиниб-ёлворишлари Тоштемирнинг тош юрагини эрита олмасди. У жон-жаҳди билан Хосиятни ташқарига судрар, албатта, қандай қилиб бўлмасин, ўз жонини қутқариб қолиш илинжида эди… Шу пайт у бошига келиб тушган кучли зарбадан беихтиёр қалқиб кетди-ю… Йиқилаётиб шошилинч орқасига қаради. Тепасида темир ҳассасини навбатдаги «зарба»га шайлаганча Эшмат қори турарди. Бу орада Хосият отасининг қўлидан чиқиб тўғри Сарви кампирникига югурди. Эшмат қори калтак зарбидан ерда гарангсиб ўтирган Тоштемирнинг бўйнига ҳассасини тақади.\n— Бу кунингдан кўчага чиқиб гадойлик қилганинг яхши эмасми, ҳароми?! — ўшқирди Эшмат қори, — Саройлардай манави уйингни, отанг раҳматлидан қолган мол-ҳолни осмонга совурганинг етмай, энди бегуноҳ қизга ёпишдингми?.. Ҳа… Илгариги кучим бўлганда-ку, сендақаларни икки ямлаб бир ютардим-а!.. — У ўзини ўнглаб секин ўрнидан турмоқчи бўлаётган Тоштемирнинг елкаси аралаш яна бир туширди-да, «Ҳе, ҳезалак!» — дея сўкинганча, ҳовлини тарк этди.\nХосият Сарви кампирнинг ҳовлисига сочлари тўзган ҳолда, ранги-қути ўчиб кириб келди.\n— Ҳа, қизим, сенга нима бўлди?.. Ким сени хафа қилди?.. — ҳайрон бўлиб уни сўроққа тута бошлади Сарви кампир. Хосият эса, жавоб бериш ўрнига пиқиллаб йиғларди, холос… Сарви кампир дарров унга қайноқ чой берди. Йиғлашдан тўхтаб, сал ўзига келгач, яна сўради:\n— Хўш, энди гапир-чи, нима гап ўзи?..\n— Энажон, отам мени қиморга ютқазиб қўйибди… Анави Тўхташ қиморбозга…\n— Вой, яшшамагур-ей!.. — Сарви кампир азбаройи жаҳли чиққанидан бошидаги дока рўмолининг икки четини тортиб-тортиб қўйди, — Вой, балога йўлиққур-ей!.. Менга қара, қизим, маҳаллага чиқиб айтиб бермаймизми у ярамас маҳлуқни-а?.. Бир адабини берсин…\n— Эшмат қорининг ўзи келиб кетди-ку!.. Мени тортқилаб судраётганди, ўша кеп қолиб отамни ҳассасиминан роса савалади… Сени маҳалладан ҳайдаттирвораман деди…\n— Ажаб қипти!.. — тиззасига шапатилади Сарви кампир, — Имонсиз отангга буям кам… Мен қорининг ўрнида бўлсам, эшакка тескари миндириб, сазойи қилардим у гўрсўхтани… Ҳа, майли, унчалик бўлса, сен секин уйларингга кириб ҳеч нарса билмагандай ўтиравер… Ўзим сендан хабар олиб тураман… Бор, қизим, илоё, бошинг тошдан бўлсин!.. Хосиятга Сарви кампирнинг гаплари далда бўлдими, пиёладаги чойини апил-тапил ичди-да, кўчага йўл олди…\nДарвозаси қаршисига етгач, ичкарига кириб секин атрофни кузатди. Ҳовлида ҳеч ким кўринмади. Кўнгли тинчиб, эҳтиёткорлик билан ичкари уйга кирди-ю… Қотиб қолди… Чунки унинг кароватида… Совуқ тиржайганча, Тўхташ қиморбоз ўтирарди.\nХосият бирпас нима қилишини билмай довдираб турди-да, беихтиёр аста-секинлик билан орқага тисарила бошлади. Лекин остона ҳатлашга улгурмади. Тўхташ қиморбознинг бақувват, чайир қўллари унинг икки билагидан тутди.\n— Оббо, ўзимнинг қушчам-ей!.. Қаерга қочмоқчисан ўзи-а?.. Йў-ўқ, сен энди меникисан… Қани, бағримга кел-чи, келақол!..\nТўхташнинг кўзлари шу тобда катта-катта очилиб, ўзи ўлжасига ташланаётган илон қиёфасига кирган эди. Хосият бу нобакор эркакнинг қўлларидан қутулиш учун бетўхтов силкинар, афсуски, сира иложини тополмасди.\n— Қўйворинг!.. Нима ҳаққингиз бор?.. Ҳозир дод соламан… Вой-дод!.. Ёрдам берингла-ар!.. Хосиятнинг фарёдини ҳеч ким эшитмади. Тўхташ уни тўшакка судраб олиб бориб ётқизди-да, аввалига икки қўлини орқасига қилиб маҳкам боғлади, сўнгра аста-секин қизнинг иштонини ечди. Хосиятнинг ҳали бирон-бир бегона эркак қўли тегиб улгурмаган оппоқ, бўлиқ сонларига, депсинаётган тойчоқдек кўйлагини туртиб турган анор янглиғ сийналарига ҳирс билан термуларкан, Тўхташ шошиб қолди. У ёқ-бу ёққа тез кўз ташлаб олган бўлди-ю, ҳовлиқиб шимини еча бошлади.\nБироқ у шимини ечишга улгурмади. Кимдир елкаси аралаш ушлади-ю, ўрнидан турғазди… Тўхташ қаршисида участка нозирини кўргач… юлқиниб қочмоқчи бўлди. Бунга ҳам улгурмади. Участка нозири унинг қўлларини кишанлаб, секингина кўчага, милиция машинаси томонга бошлади…\nТўхташ қиморбоз воқеасидан сўнг Тоштемир қишлоқ кўчасида юришга қўрқиб қолди. У кундузлари дала қирғоқларида ёки шаҳарда дайдиб вақт ўтказар, қоронғи кечадагина қишлоққа қайтарди. Эски «қиморхона»ни эса, миршаблар ёпиб, у ерга ўз қўриқчиларидан бирини қўйиб кетишди. Лекин қиморбозлар қишлоқнинг бошқа чеккасида ўйинни давом эттираверишди…\nТоштемир астойдил ошиқ тепаётганларга боқиб ичи қизиб-қизиб қўярди-ю, яна ўйинга қўшилишга сира юраги дов бермасди. Унинг ҳолатини пайқаган Мардонқул бобой калака қилган бўлди:\n— Ҳа, Тош, тепмайсанми баччағар ошиқни?.. Ё Тўхташ юрагингни олиб қўйдими дейман-а?..\nПаст бўйли, юмалоққина, бошида биронта ҳам туки йўқ Мўмин кал унга қўшимча қилди:\n— Менга қара, Тош, айтишларича, Тошканни қиморбозлари жа бўш-баёв эмиш… Улар кўпинча қарта ўйнар экан-да!.. Сен, яхшиси, ўша ёққа бориб ўйна… Ажабмас, қўлинг пул кўриб одам қаторига қўшилсанг…\nЎтирганлар гурр этиб кулиб юборишди. Аммо бу кулги Тоштемирга кор қилмади. У калнинг гапини жиддий қабул қилганди.\n«Ҳақиқатанам, Тошкентга борсаммикан?.. — ўйлади Тоштемир ўйинни бепарво кузатиб ўтираркан, — Ёлғизнинг ёри Худо, дейишади-ку!.. Бу ерда тумшайиб ўтирганимминан биров менга бир сўм берармиди?.. Анави миршабларнинг кўзиданам панароқ бўлиб турардим… Ҳа, бораман… Омадимни синаб кўраман…»\nТоштемир бир қарорга келгандек даст ўрнидан турди-ю, Мардонқул бобойни ташқарига имлади. Ҳовлига чиқишгач, муддаога ўтди:\n— Отахон, калнинг гапида жон борга ўхшаб қолди… Тошкентга бориб бир таваккал қилиб кўрсаммикин деяпман-да!.. Шунга… Йўл харжига пича пул қарз бериб турсангиз… Келишимминан ўша заҳоти қайтараман…\nМардонқул бобой пулнинг дарагини эшитиб Тоштемирга хўмрайиб қаради.\n— Менга қара, сен ўзи 20 минг қарзсан… Яна қандай қилиб сенга пул бера оламан-а?..\n— Ахир… Мени яхши биласиз-ку!.. — деди илтижоли оҳангда Тоштемир, — Охирги марта бир қўллаб юборинг, бобой!.. Мана кўрасиз, мен тошканликларнинг бурнини ерга ишқаб келаман… — Мардон бобой бироз мулоҳаза қилиб кўргач, Тоштемирга «Майли, ишондим» дегандек бош ирғаб қўйди ва пул олиб чиқиш учун ичкарига кириб кетди.\nИККИ ЙЎЛ ОРАСИДА\nТўхташ билан бўлиб ўтган кўнгилсизликлардан сўнг ўз уйига қадам босиб киришга Хосиятнинг юраги дов бермади. У кунини Сарви кампирникида ўтказа бошлади. Аммо Сарви кампир ҳам ўзидан қўрқарди.\n— «Айни етилган пайти бўлса, — дерди у ўзига ўзи, — Худо кўрсатмасин, биров бир нарса қилиб кетса нима қиламан-а?..»\nСарви кампирнинг юрагини ваҳм босиб кунларнинг бирида Хосиятни ёнига чақирди.\n— Қизим, мана бир неча кунлардан берисига биргамиз, — деди у Хосиятнинг пешонасини силаб, — Менам сенга анча ўрганиб қолдим… Ахир, сен киргандан бери уйимнинг юзи очилди. Ҳаммаёқ саранжом-саришта… Локигин… Битта сал ёмон тарафи бор-да, қизим!..\n— Вой, нима экан у, эна?..\nСарви кампир бир-икки томоқ қириб олди-да, сўзида давом этди:\n— Нима десамийкин?.. Мана, сенам бўй етиб қолдинг… Бунинг устига кечаги воқеалардан кейин мен анча юрак олдириб қўйдим… Худо уриб сенга бир нарса бўлиб қолса-ю, қариган чоғимда мениям мелисама-мелиса судраб қолишса нима бўлади?.. Ана шунинг учун… Сенга маслаҳатим… Анави Саломат амманг бориди-ку, ўшаникига бориб турсанг… Нимаям қилардик, қизим, пешонанг қурмағур шўракан-да!.. Хосият кампирнинг гапларига тушунди. Унинг гапларидан сира хафа бўлмади. Аста бошини эгиб Саломат аммасини кўз олдига келтирди. У ўзларидан икки-уч қишлоқ нарида — Ойдинкўлда туради. Ҳали қирққ аетмай бир этак болани туғволиб бутунлай ўралашиб қолган. Отасининг она бир ота бошқа синглиси. Шунинг учунми, борди-келди ҳам ҳаминқадар… Билмайди. Ҳозир борса, аммаси яхши кутиб оладими-йўқми?.. Ҳарқалай, у ҳам тилли-жағли аёл… Бўлар-бўлмас гапларни гапириб Хосиятни хўрлаб қўймасмикин?.. Умуман, шундай оғир дамларда остонадан ичкарига қўярмикан ўзи?..\nХосият ўйлай-ўйлай Сарви кампир билан хайрлашиб, таваккал аммасиникига йўл олди.\nСаломат ориқдан келган, оқ-сариққа мойил аёл. Шунинг учун бўлса керак, сал нарсага жаҳли чиқиб кетаверади. Ана шу жаҳлдорлиги дастидан тўртта боласи билан эри ташлаб кетган. Болалар ташвиши, рўзғор оғирлиги елкасига тушгач, янада жаҳлдор, янада жиззаки бўлиб қолди. Ўгай бўлса ҳам Тоштемирга ишонганди. Лекин у ҳам расвои олам бўлиб кетди. Биргина қизини боқолмайди-ю, Саломатга қарармиди?.. Қуриб кетсин ака бўлмай!..\nСаломат жизғанаги тутиб эндигина ҳовлига чиқди-ю, дарвозахонада қўлида тугунини кўтариб нима қилишини билмай турган Хосиятга кўзи тушиб баттар тутоқди.\n— Ҳа-а, — дея турган ерида қичқирди Саломат икки қўлини белига тираб, — Қайси шамоллар учирди?.. Эшитдим, гўрсўхта отанг бор бурдини қиморга ютқазиб юборибди… Энди кўчада қолиб амманг эсингга тушибди-да-а?.. Илгарилари… Дилбарим демасдиларинг-ку!..\nХосият аммасига яқин келиб секин тугунини ерга қўйди.\n— Амма, отам мениям қиморга тикворибди… Энди у уйга боришга қўрқяпман…\nБу гапларни тинглаб туриб кутилмаганда Саломатнинг қошлари чимирилди.\n— Хўш, уйга боришга қўрқсанг, мен нима қиб берай?..\n— Сизникида пича яшаб турсам…\n— Э, йў-ўқ, — деди қатъий оҳангда Саломат, — Агар шу гапинг рост бўлса, демак, сени ўша ютиб олганлар истаб юришибди. Мен ўзи болаларимминан зўрға ўтирган бўлсам… Сенинг дастингдан бизниям бир ёқли қилиб кетишсинми кейин… Йўқ, амманг ўргилсин, қариндош-уруғчилик ўз йўлига… Сени олиб қололмайман…\nХосият аммасидан бундай муомалани кутмаганиданми, қизариб-бўзарди. Боши эгилиб, кўзларига ёш келди.\n«Наҳотки, кўчада қолаётган бўлсам?.. — дерди ичида қон йиғлагудек бўлиб, — Ахир, битта-ю битта туғишган аммам шу эди-ку!.. Энди қаерга, кимларнинг олдига йиғлаб бораман?..»\nХосият бирпас қандайдир номаълум илинж билан Саломатга тикилиб тургач, ундан жўяли бир гап чиқмаслигини тушуниб етди ва яна қўлига тугунини олиб кўчага чиқиб кетди.\nКўр кўрни қоронғида ҳам топишига Тоштемир Тошкентга келгандан сўнг юз карра ишонч ҳосил қилди. Аввалига катта, тўполон шаҳарда паноҳ излаб бироз довдираган бўлса-да, орадан ҳеч қанча вақт ўтмай ўзи қидираётган ҳақиқий қиморбозни топди. У Эски шаҳардаги чойхоналардан бирида ётиб юрар, исми Хўжайли эди. Ўзи эндигина 25 га қадам қўйган бўлишига қарамай, Хўжайли шаҳарда анчагина ном чиқарганлар хилидан экан. Тоштемирнинг атайин Қўқондан қимор ўйнаш учун келганини эшитди-ю, аввал уни менсимагандек кулиб қўйди. Улфатлар: «Э, Қўқондан қуруқ қўл билан келмагандир… Бир нимаси бордир, ахир!.. Қизталоқни шилиб олмайсанми?!» — деяверишгач, ноилож рози бўлди. Афсуски, Тоштемирнинг киссасида қайтиб кетишга яроқлигина пулидан бўлак ҳеч вақоси йўқ эди. У фақат ютишига… Ютишига ишонарди…\nХуфтон ўқилиб, бозор-ўчар тарқагач, қиморбозлар аста-секин чойхонага тўплана бошлашди. Тоштемир тўрда гўёки савлат тўкиб ўтирганча, уларнинг афт-башарасини, ҳатти-ҳаракатини кузатиш билан овора, иззат сақлабми, ҳеч кимга ортиқча сўз қотавермасди.\nНиҳоят ўйин бошланди. Ошиқларни ҳурмат юзасидан Тоштемирга узатишди. У ошиқни қўлида шарақ-шарақ айлантириб, оёғи остига тикди.\n— Гарткам!.. — Не кўз билан кўрсинки, ошиқ олчи келди. Ўртага тикилган дастлабки эллик минг сўм (меҳмондўстлик назаридан Тоштемирни биринчи марталик пул тикишдан озод этишганди) Тоштемирга ўтди. Ўтирганлар баравар қарсак чалиб унга ароқ тутқазишди… Ҳаммаси, аслида ана ўша ароқдан бошланган эди. Қувончи ичига сиғмаган Тоштемир биронтаям «мезбон»нинг қўлини қайтармас, ўзининг илк ғалабасини нишонлаш билан овора эди. Афсуски, бу тошкентлик қиморбозларнинг кичик бир ҳийласи эканини мутлақо билмасди… Кайф орасида бўйнига беш юз минг сўм илиб қўйишганини, пули йўқлигини сезиб қолишгач эса, ўласи қилиб калтаклаб Қорақамишдаги сассиқ анҳор бўйига ташлаб кетишганини эртаси куни аъзойи бадани қақшаб уйғонгандагина зўрға-зўрға эслай олди. У амал-тақал ўрнидан туриб атрофни кузата бошлади. Сал наридан унга ҳайрон қараб ўтиб кетаётган ўрис йигитидан папирос сўрамоқчи бўлди-ю, тил билмаслиги ёдига тушиб тилини тишлади. Сўнгра шошилиб киссасини пайпаслаб кўрди. Хайрият, пулларига тегишмабди. «Ярамаслар, шафқатсиз бўлсаям мард экан… — Хаёлидан ўтказди Тоштемир, — Яхшиямки, манави анҳорга ташлаб юборишмабди. Бўлмаса…»\nТоштемир оғриқдан зўриқиб турган оёқларини зўрға қўзғатиб ўрнидан жилди-да, тўғри келган томонга кета бошлади. Мақсади, кечгача бошқа бир қиморхона топиш, Тошкент қиморбозларини, барибир ютиш ва ютиш эди…\nХосият аммасиникидан чиқиб қаерга боришини, тунни қайда ўтказишни билмай ҳайрон бўлиб қолди. Аксига олиб тобора қош қорайиб борар, кузнинг баданни жунжиктирувчи муздек шабадаси Хосиятнинг юпқа, одми кўйлаги оша урилгани сайин янада ваҳимага тушарди. Шу пайт узоқдан далачи қизларнинг шўх қийқириқлари, ора-сирада қандайдир эркакларнинг ҳазиломуз сўкинишлари қулоққа чалина бошлади. Хосият уларнинг кўзига кўринишдан қўрқиб зовур ёқалаб Бачқирга — қишлоқ гузари тарафга қараб кета бошлади… Қанча юрганини билмайди. Бир пайт кутилмаганда бошида қаттиқ оғриқ турди. У: «Қорним очлигидан бўлса керак» деб хаёл қилди-ю, бепарво кетаверди. Лекин… Узоққа бора олмади… Энди кўнгли айниб, боши айлана бошлади… Хосият ортиқ юришга мажоли келмай, ерга ўтириб олди ва тинимсиз ўқчийверди. Қанча ўқчимасин, ичидан ҳеч нарса чиқмас, фақат… Кўнгли кетиб бораётганини ўқтин-ўқтин ҳис қилиб турарди, холос…\nҚанча ётганини билмайди… Кўзини зўрға-зўрға очганида аллақачон тун ярим бўлган, узоқ-яқиндан дайди итларнинг акиллаши қулоғига чалинар, бадани қизиб кетаётганига қарамай, нуқул қалтирарди, холос.\nХосият дард ичида бир амаллаб ўрнидан қўзғалди-да, атрофни кузатган бўлди. Ўзидан анча нарида қанақадир номаълум бинонинг деворлари кўзига кўрингандек бўлди. Қишлоқда ўсган эмасми, қоронғиликдан, зовурдаги қовғаларнинг шитирлашидан қўрқиб ўтирмади. Иложи борича қадамини тезлатиб шийпонга келди-ю, хоналардан бирининг эшиги ланг очиқ турганини кўриб севиниб кетди ва шартта ичкарига кириб чироқни ёқди.\nТоштемир судрала-судрала катта йўл бўйига чиқди-да, қай тарафга юришни ўзича чамалаган бўлди. Шу тобда оёғига қаттиқроқ тепиб қўйишган шекилли, лўқиллаб оғрир, калтак зарбидан тирс-тирс ёрилиб кетган лаблари ачишиб, оғиз очишга қўймасди.\n«Хў-ўп қиморбозлар экан-да, баччағарлар!.. — дея ўйларди у турган ерида, — Мусофир-ку, деб ўлдирворишганда нима қилардим?.. Айниқса, анави Тўхташ хунасага ўхшаганнинг қўлига тушиб қолсанг, юзингда кўзинг деб ўтирмайди, ҳа!..»\nТоштемир бир ўнгга, бир чапга қаради. Ўнгда уй камроқдек кўринди.\n"Нима бўлса-бўлди… Ўнгга юраман, — кўнглидан ўтказди Тоштемир, — Қиморбоз баланд-баланд уйларда нима қилади, яйловроқ жойларда бўлади-да!..»\nЯнглишмаган экан. Бир-икки чақирим йўл босгач, қозоқ ўтовига ўхшаб кетадиган қора уй кўринди. Оқсоқланганча, энди уйга яқинлашган ҳам эдики, ичкаридан ёши етмишга бориб қолаёзган, чўққисоқол қария чиқиб келиб, Тоштемирга савол назари билан боқди.\n— Кел, бола, қайдан бўласан? — Тоштемир унинг Тошкент чолларидан эмаслигини пайқагач, эркинроқ туриб гап бошлади:\n— Ота, мен мусофирман… Ҳў-ў, Қўқон тарафлардан келяпман…\n— Нима бўпти келсанг?.. Оғзи-бурнинг қон-ку!.. Тепалаб кетишганми дейман-а?.. Ҳа-а, бу ерларни Тошкан деб қўйибди, бола!..\nҚариянинг оғиз кўпиртириб мақтаниши Тоштемирнинг жонига тегди. Шунинг учунми, ўйлаб ўтирмай шартта сўзини бўлди:\n— Ота, шу ерларда ошиқ тепадиган мардидан йўқми мундай?..\n— Ие, ҳали… Қиморбозмисан?.. Шунақа демайсанми, қизиғар?!\n— Бу нима деганингиз?..\nҚариянинг беўхшов сўкинишидан жаҳли чиқиб деди Тоштемир, — Қизиғар дейсиз-а?!\nҚария беихтиёр сўкиниб юборганидан ҳийла хижолат чекиб, Тоштемирни юпатган бўлди:\n— Майли, майли… Хафа бўлма!.. Мен ўзи ҳовв Сайрамни ўзбеклариданман-да!.. Кел, яхшиси, танишиб олайлик… Менинг исмим — Полвон ота… Сеники-чи?..\n— Тоштемир… — Қария шундан кейингина уни ичкарига таклиф қилиб, остига кўрпача тўшади.\n— Шундай қилиб, қиморбозман дегин, — сўради дастурхондаги бир лаган қўй гўштини майдалаб тўғраб Тоштемирга узатаркан, — Ҳали шошмай тур, кеч кирсин, келишади Тошканни учарлари… Уларга бас кела олармикинсан, ишқилиб-а?..\nТоштемир қариянинг гапини эшитмаганга олиб гўшт чайнашда давом этди.\nКеч кириб қўй подалари отар-отарларига қайта бошлагач, Тоштемирнинг юраги негадир ғаш торта бошлади. Кўнглига қил сиғмай атрофни ўзича сайр қилган бўлди. Бу ҳам чигалини ёзавермагач, барчасига қўл силтаб, кетиб юбормоқчи бўлди. Лекин ғурури қурғур сира йўл бермади.\n— Йўқ, мен барибир тошканликни адабини беришим керак, — дерди ўзича ғудраниб, — Шундай ютайки, энадан туғилганига пушаймон еб, соямга салом қиладиган бўлсин… Ютмасам, қўқонлик… Йўқ, бачқирлик отимни бошқа қўяман…»\nОрадан бир соатлар чамаси вақт ўтиб, қора «Мерседес» ва унинг ортидан эргашиб келаётган «Жигули» қора уй тарафга қараб бурилди. Тоштемирнинг шундоқ ҳам безовта ураётган юраги баттар така-пука бўлди. Машиналар оёғи остига келиб тўхтагач эса… Тоштемирнинг кўз ўнгида кутилмаган манзара намоён бўлди… Машинадан кечагина ўзини ўласи қилиб калтаклаган йигитлар даврасида Хўжайли тушиб келарди. Тоштемир уни кўрди-ю… Оёғига баттар оғриқ кирди. Калтак зарбидан ёрилиб кетган лаблари бир-бирига қаттиқроқ ёпишди. Орқага тисарилиб секингина жуфтакни ростлаб қолмоқчи бўлди… Аммо кеч эди. Хўжайли унга яқин келиб елкасига қўлини қўйди.\n— Ҳа, қўқонлик, ҳалиям ўлмадингми?.. Оббо, сен-ей!.. — У бошқа ҳеч нарса демади. Фақат… ёнидаги шерикларига маъноли қараб қўйди-да, ичкарига кириб кетди…\nХосият шийпон ичкарисига кирди-ю, бўш турган кароватга чўзилди. У ухлаб қолдими, ё ҳушидан кетдими, билмайди. Кўзини очганида қовоқлари сим-сим оғрир, оёқ-қўллари мадорсиз эди. Ичкарида кимдир у ёқдан-бу ёққа ивирсиб юрарди. Хосият аранг бошини кўтариб номаълум кимса тарафга ўгирилди. У мозор маҳаллалик қоровул чол Йўлчи бобо экан.\n— Бобо, нон… нон бери-инг!.. — ялинган оҳангда зўрға сўз қотди Хосият. Йўлчи бобо унинг уйғонганини пайқаб, — «Худога шукр», — деб қўйди-да, аста кароватга яқин келди.\n— Адашмасам, сен анави қиморбознинг қизисан-а?..\nХосият «Ҳа», дегандек билинар-билинмас бошини қимирлатди.\n— Бу ерларда нима қилиб адашиб юрибсан, қизим?.. Ҳа-а… Эшитгандим… Эшитгандим…\nЙўлчи бобо нимадир эсига тушгандек, бошини сарак-сарак қилиб халтачадаги нондан бир бўлак синдирди-да, Хосиятга узатди.\n— Ма, аввал мана буни еб ол-чи!.. — Хосият нонни қўлига олиб зўрға бир бурда тишлай олди. Ортиқ оғиз қимирлатишга мадори етмади. Йўлчи бобо эса, унга бирпас ер остидан тикилиб тургач, яна гап бошлади:\n— Менга қара, қизим… Тўғрисини айтсам… Сенинг бу ерда ётишинг, ҳарқалай, тўғри келмаса керак-ов!.. Бу ер шийпон бўлса… Дўст бор, душман бор…\nХосият иккинчи марта нон тишлашга ҳаракат қилиб, нонни қўллари қалтирай-қалтирай оғзига яқин олиб бораркан, ўпкаси тўлиб кетди… Ахир… Қаерга боради?.. Ярим кечада кимнинг эшигини қоқиб киради?.. Ҳеч ким уйига киритмаса… Ҳамма ундан ҳазар қилса…\nШу тобда Хосиятнинг кўз олдига отаси келди.\n«Ота, мени не кўйларга солиб қўйдингиз?.. — хаёлан савол берарди отасига, — Ахир… Мен якка-ю ягона фарзандингиз эдим-ку!.. Мендан кейин нима қиларкинсиз, ота?.. Сочингизни юлиб, «болам»лаб йиғлармикинсиз?..»\nХосият секин ўрнидан туриб, дала четидаги тор сўқмоқ оралаб кета бошлади. Унинг тинимсиз боши айланар, кўнгил айнишидан ўқчиб-ўқчиб бормоқда эди… Йўқ, у узоққа бора олмади. Қишлоққа яқинлашай деганда беихтиёр оёғи тойиб кетди-ю, ёнбошдаги баҳайбат зовурга қулади. Сув остига чўкиб улгурган Хосиятнинг фақатгина «билқ-билқ» қилиб гўёки Яратгандан қайта ҳаёт сўраётган нафас товушларидан афсуски, барча бехабар эди.\nХўжайлининг калтаклари зарбидан қўл-оёқлари, қовурғалари синиб, аъзойи бадани момоталоқ бўлиб кетган Тоштемирни ўз уйига ўткинчи машинада олиб келиб ташлашди. Тоштемир қадрдон сўрисида мажолсиз ётганча, зўрға-зўрға нафас олар, ўт билан ўйнашганларига, умуман, ана шу ярамас қиморга илакишиб қолганларига минг пушаймон чекарди…\nМаҳалла катталари келишиб, қизининг ўлганини унга билдиришмади. Ундан ҳар куни Эшмат қорининг ўзи хабар олиб турди. Орадан уч кун ўтгач, Эшмат қори уйқу орасида хириллаб-хириллаб қўяётган Тоштемирга бирпас тикилиб турди-да, қўшни йигитлардан бир-иккитасини чақириб келди.\n— Буни ичкарига олиб киринглар, кун-соати битган кўринади!..\nЎша куни хуфтон маҳалида Тоштемирнинг жони узилди. У ҳеч ким билан видолаша олмади. Ҳеч кимга сўнгги сўзини айта олмади. Қизини сўроқламади. Фақат… Ўзи ётган полсиз уйнинг похол тўшалган жойидан бир сиқим тупроғини қўлига олди-да, ўша тупроқни чангаллаганча жон берди.


АҚШ ўз тарихидаги энг узун "шатдаун"ни бошдан кечирмоқда\n20 июн 2019, Тошкент вақти: 02:14\nАҚШда федерал муассасалар ишининг тўхтаб қолиши мамлакат тарихидаги энг узунига айланди.\nАмерика ҳукумати иши 2018 йил 22 декабрдан тўхтатган. Бунга республикачилар ва демократларнинг президент Доналд Трамп таклиф этаётган Мексика ва АҚШ орасида девор қуриш лойиҳасини молиялаш бўйича келиша олмаётгани сабаб бўлди.\nБундан олдин энг узун шатдаун Билл Клинтон президентлиги даврида содир бўлганди.\nЎшанда шатдаун 21 кунга чўзилганди. Республикачилар томонидан таклиф этилган, тиббий таъминот, атроф муҳитни муҳофаза қилиш ва таълим дастурларига молиялаштиришни қисқартиришни назарда тутган бюджетга рози бўлмаганди.\nФедерал муассасалар ёпилиши эҳтимоли мавжуд бўлган, бюджетни тасдиқлаш схемаси 1976 йилдан қўлланила бошланди. Ўтган вақт ичида шатдаун 21 маротаба қайд этилди. Энг узоқ вақт давомида ҳукумат 1978 ва 1995-1996 йилларда ишламаган.


Ўзбекистон 21:50 / 14.02.2020 11444\nЎзбекистон Ташқи ишлар вазирининг биринчи ўринбосари Илҳом Неъматов мамлакатнинг жорий сиёсатини Германиянинг урушдан кейинги даври сиёсати билан таққослади.\nНеъматовнинг сўзларига кўра, Германиянинг очиқлиги мамлакатга инвестицияларни жалб этиш ва иқтисодиётни қайта тиклаш имконини берган. У Ўзбекистон ўзининг хорижий ҳамкорлари билан очиқлик сиёсатини олиб бориш истагида эканини таъкидлади.\n«Бирор-бир давлат чет эл сармояларисиз ривожланмаган, ривожланмайди ҳам. Масалан, Германияни мисол келтираман. Иккинчи жаҳон урушидан кейин мутлақо вайронага айланган. Мен ўз дипломатик карьерамни ана шу мамлакатда бошлаганман ва айтишим мумкинки, иккинчи жаҳон урушидан кейин Германия барча эшикларини очган ва ҳозирги кунда мана шундай ривожланишга келган. Ўзбекистон ҳам барча мамлакатлар билан худди ана шу очиқлик сиёсатини олиб боряпти», дея Илҳом Неъматовнинг сўзларини келтирмоқда Kun.uz мухбири.\nНеъматов чет эл сармояларини олиб келиш, экспортни кучайтириш, Ўзбекистонга келувчи туристлар сонини ошириш, инсон ҳуқуқини таъминлаш учун ана шу очиқлик сиёсати жорий йилда ҳам давом эттирилишини қайд этди.\n«Сўнгги йилларда сиёсий ва иқтисодий изоляциядан тўлиқ озод бўлдик. Президентимиз аввалроқ Марказий Осиё давлатлари билан 25 йил давомида ўртамизда пайдо бўлган катта музни эритиш учун ҳали кўп иш қилишимиз кераклигини айтгандилар. Бу ҳақиқатан ҳам амалга оширилди – муз эритилди. Бугунги кунда Марказий Осиё давлатлари билан муносабатларда катта бурилиш бўлди, алоқалар юқори поғонага чиқди», деди Неъматов.


Жанубий Корея биринчи марта ҳайдовчисиз автомобилни рақамлади » Скачать музыку бесплатно новинки музыки 2016-2017\nЖанубий Корея биринчи марта ҳайдовчисиз автомобилни рақамлади\nКомментариев: 0 Просмотров: 377 Дата: 9-03-2016, 02:09 Hyundai компаниясининг ҳайдовчисиз машинаси вақтинча рақам олди, деб хабар берди “Ренхап”. Рақам тижорий синфга мансуб Genesis седанига берилди. Тантанали маросимда КРнинг ер, инфраструктура ва транспорт вазири иштирок этди. Махсус тизим билан жиҳозланган машина умумфойдаланиш йўлларида олтита йўналишда юриши мумкин. Лицензия беш йилгача амал қилади. Жанубий Кореялик автомобилсозлар мазкур соҳада Tesla ва Google каби рақобатчиларидан орқада қолгиси йўқ. - деб хабар бермоқда Carzone.uz нашри.